title: Entebben kansainvälinen lentoasema

text: Entebben kansainvälinen lentoasema palveli vuonna 2004 543 593 matkustajaa. Lentokentällä on kaksi kiitotietä, joista toinen on 3 658 ja toinen 2 408 metriä pitkä.


title: Entebben kansainvälinen lentoasema

text: Vuoden 1976 kesäkuun 17. päivänä terroristit kaappasivat Air Francen Tel Avivista Pariisiin matkalla olleen lentokoneen pian Ateenaan tehdyn välilaskun jälkeen ja määräsivät koneen lentämään Entebbeen. Israelin puolustusvoimien erikoisjoukot hyökkäsivet lentokentälle heinäkuun 4. päivän vastaisena yönä ja vapauttivat terminaalirakennuksessa säilytetyt runsaat sata juutalaista panttivankia ja koneen miehistön. Vapautus tunnetaan nimellä Operaatio Entebbe.


title: Michael Park

text: Michael Park (22. kesäkuuta 1966 – 18. syyskuuta 2005) oli englantilainen ralliauton kartanlukija eli kakkoskuljettaja. Park oli vuosina 2000–2005 virolaisen rallikuljettaja Markko Märtinin kartanlukijana aina kuolemaansa johtaneeseen ulosajoon saakka.


title: Michael Park

text: Park toimi 1990-luvun puolivälissä Richard Burnsin ja Colin McRaen soranuottiryhmissä. Yhteistyö Märtinin kanssa alkoi vuonna 2000. Kaksikko ajoi kyseisenä vuonna Toyotalla, 2001 Subarulla, 2002–2004 Fordilla, ja 2005 Peugeot’lla. He ajoivat yhdessä viisi voittoa ja vuonna 2004 pari saavutti MM-pronssia.


title: Michael Park

text: Park menehtyi Walesin MM-rallissa 2005, kun EK15:llä Markko Märtinin auto lähti kuljettajan hallinnasta ja osui kartanlukijan puoleinen kylki edellä puuhun. Park kuoli kolarissa saamiinsa vammoihin. Märtin selvisi onnettomuudesta vammoitta. Michael Parkin muistokivi paljastettiin 20. kesäkuuta 2006 Piritan tien varrella Tallinnassa, Virossa.


title: Patricia Churchland

text: Patricia Smith Churchland (s. 16. heinäkuuta 1943) on kanadalais-amerikkalainen filosofi, joka on työskennellyt Kalifornian yliopistossa, San Diegossa vuodesta 1984. Hänet palkittiin MacArthur-palkinnolla vuonna 1991. Churchland opetti filosofiaa Manitoban yliopistossa vuosina 1969–1984. Hän on filosofi Paul Churchlandin puoliso ja tunnetaan erityisesti työstään mielenfilosofian ja neurofilosofian parissa. Muita Churchlandin erikoistumisaloja ovat tieteenfilosofia ja ympäristöetiikka.


title: Patricia Churchland

text: Churchland yhdistetään karsivan materialismin (eliminatiivinen materialismi, eliminativismi) ajattelusuuntaukseen, jonka mukaan niin sanotun kansanpsykologian käsityksiä joudutaan todennäköisesti korjaamaan, kun tieteen kautta aivojen toimintaa ymmärretään paremmin. Hän on myös filosofinen naturalisti (luontoon perustuva todellisuuskäsitys), koska hän on sitä mieltä, että apriorisella ajattelulla ei voida selvittää mielen luonnetta. Tässä suhteessa hän eroaa filosofeista, jotka rajoittuvat käsitteelliseen erittelyyn toivoen sanovansa jotakin hyödyllistä mielen luonteesta. Hänen nykyinen työskentelynsä on suuntautunut myös niin sanottuun neuroetiikkaan ja tutkii valinnan, vastuun ja moraalisääntöjen yhteyttä aivojen toimintaan, kehitykseen ja vuorovaikutukseen kulttuurin kanssa.


title: Patricia Churchland

text: Churchlandin kirjoista on suomennettu "Neurofilosofia", joka ei nimestään huolimatta ole hänen teoksensa "Neurophilosophy" (1986) vaan "Brain-wise" (2002). Susan Blackmore haastatteli Churchlandia ja hänen puolisoaan vuonna 2006 ilmestyneeseen kirjaansa "Conversations on Consciousness".


title: Xargon

text: Xargon on Epic Gamesin (myöhemmin Epic MegaGames) vuonna 1993 MS-DOSille julkaisema seikkailupeli. Xargon on sivusta rullaava Jill of the Junglea muistuttava peli, mutta Xargon on varustettu paremmilla grafiikoilla. Xargonin ensimmäinen versio julkaistiin sharewarena, mutta toinen ja kolmas olivat maksullisia.


title: Xargon

text: Malvineous Havershim on pelin päähahmo, joka matkaa maastossa, josta päästään kenttiin. Malvineous on varustettu lyhyttä vaaleansinistä laseria ampuvalla aseella. Pelissä saa myös muita aseita, kuten erilaisia lasereita, heitettäviä kiviä ja tulipalloja. Näitä aseita löytää kentistä ja niitä voi ostaa smaragdeilla ("emerald"). Lopuksi tuhotaan Xargon.


title: Xargon

text: Malvineous on arkeologi, joka tutkii raunioita Madagaskarilla. Rauniot oli rakentanut tuntematon muinainen kulttuuri, joka tunnetaan nimellä "Blue Builders". Kaasu tainnutti Malvineouksen, kun hän yritti kääntää raunioiden glyyfejä.


title: Xargon

text: Malvineous näki unen, jossa puhuva kotka varoitti häntä. Sen jälkeen Malvineous herää oudossa maassa, johon pelin tapahtumat sijoittuvat.


title: Famitsū

text: Famitsū () on japanilainen Enterbrainin kustantama videopelilehti, josta julkaistaan viittä eri versiota: "Shūkan Famitsū" ("Weekly Famitsū"), "Famitsū PS2", "Famitsū Xbox", "Famitsū DS, Cube and Advance", ja "Famitsū Wave DVD".


title: Famitsū

text: "Shūkan Famitsū" () on tunnustettu Japanin arvostetuimmaksi videopelilehdeksi.


title: Famitsū

text: "Famitsū" on tunnettu vaativista peliarvosteluistaan. Pelit arvostellaan neljän arvioijan paneelissa, jossa jokainen antaa pisteet väliltä 1–10 arvosanan 10 ollessa paras. Annetut pisteet lasketaan yhteen, jolloin saadaan kokonaispistemäärä. Täysiä pisteitä on hankalaa saada, vaikka viime vuosien kokonaispistemäärien keskiarvot ovatkin nousseet. Pelijulkaisijoille on annettu optio korottaa pelin arvosanaa, jos ostaa tarpeeksi mainostilaa lehdestä.


title: Famitsū

text: Täydet 40 pistettä saaneet pelit ovat arvostelujärjestyksessä.39 pistettä saaneisiin peleihin lukeutuvat:Lukijoiden kaikkien aikojen TOP 100 (2010) (Koko lista)


title: Sucker punch

text: Sucker punch tai suckerpunch voi tarkoittaa ainakin seuraavia:


title: Messerschmitt Me 210

text: Messerschmitt Me 210 oli saksalainen kaksimoottorinen raskas hävittäjälentokone, joka oli Saksan ja Unkarin ilmavoimien käytössä toisen maailmansodan aikana. Kone suunniteltiin Messerschmitt Bf 110:n korvaajaksi, ja se lensi ensilentonsa vuonna 1939.


title: Messerschmitt Me 210

text: Paperilla koneen suoritusarvot näyttivät niin hyviltä, että kone määrättiin tuotantoon suoraan suunnittelupöydältä. Se osoittautui suureksi virheeksi, sillä koneella oli hyvin pahoja vakausongelmia, jotka tekivät siitä melkein lentokelvottoman.


title: Messerschmitt Me 210

text: Koneesta jatkokehitettiin myöhemmin Me 410, jossa suurin osa vakausongelmista oli saatu ratkaistua.


title: Hate Crew Deathroll

text: Hate Crew Deathroll on suomalaisen metalliyhtye Children of Bodomin neljäs studioalbumi. Se julkaistiin vuonna 2003. Levy on yhtyeen entisen kitaristin Alexander Kuoppalan viimeinen studioalbumi CoB:in kanssa. Kappaleesta "You're Better Off Dead" tehtiin myös single. Kappaleista "Needled 24/7" ja "Sixpounder" on tehty myös musiikkivideot.


Nintendo GameCube – Game Boy Advance -kaapeli on Nintendo GameCuben ja Game Boy Advancen linkittämistä varten valmistettu kaapeli. Kaapelin avulla GBA:han voi ladata pieniä pelejä, tai se voi toimia lisäruutuna tai erillisenä ohjaimena pelattaessa. Kaapelissa on kaksi päätä, joista toinen kiinnitetään GameCubeen ja toinen GBA:han. Kaapeli toimii vain GameCuben, Game Boy Advance SP:n, Game Boy Advancen, Game Boy Playerin, ja e-Readerin kanssa. Game Boy Micro ei tue kaapelia erilaisen linkitysporttinsa takia.


title: Episykli

text: Episykli on nimitys sellaiselle ympyrälle, jonka keskipiste on toisen ympyrän kehällä.


title: Episykli

text: Vanhalla ja keskiajalla yleisesti hyväksytyn geosentrisen aurinkokuntamallin kaikki planeetat (Aurinko ja Kuu mukaan luettuna) kiersivät Maata, joka pysyy paikoillaan. Auringon liikkeen taivaankannella tämä malli kykeni selittämään kyllä yksinkertaisesti, mutta planeettojen ratoihin liittyi ongelma: osan vuodesta osa planeetoista näyttää liikkuvan taivaalla taaksepäin. Tämän ilmiön selittämiseksi geosentrisessä aurinkokuntamallissa joudutaan turvautumaan episyklien käyttöön.


title: Episykli

text: Episyklimallin esitti ensimmäisenä Eudoksos noin vuonna 370 eaa. Myöhemmin sitä kehittivät muun muassa Hipparkhos ja erityisesti Klaudios Ptolemaios. Ptolemaioksen esittämässä muodossa teoria tuli tunnetuksi hänen noin 150 jaa. laatimastaan teoksesta "Mathematike Syntesis", joka on laaja yhteenveto tuolloin tunnetusta tähtitieteestä ja joka myöhemmin tuli tunnetuksi arabialaisperäisellä nimellä "Almagest".


title: Episykli

text: Ideana mallissa on, että taivaalla näkyvä planeetta ei kierrä suoraan Maata, vaan jollakin etäisyydellä Maasta sijaitsee ympyränmuotoinen rata, nk. deferentti. Tämä deferentti on ympyrä, jonka reunaviivan pisteet toimivat pienemmän ympyräradan, episyklin, keskipisteinä. Planeetta liikkuu tätä episykliä pitkin. Ajan kuluessa episyklin keskipiste liikkuu deferenttiä pitkin eteenpäin samalla kun planeetta liikkuu episykliä pitkin eteenpäin. Näin planeetan liike muodostaa silmukkamaisen kuvion, epitrokoidin, deferentin ympärille ja jos episyklin keskipisteen kiertoaika valitaan sopivasti suhteessa planeetan kiertoaikaan episykliä pitkin, tämä liike havaittaisiin Maassa siten, että planeetta liikkuu välillä taivaankannella eteenpäin, pysähtyy, liikkuu jonkinmatkaa takaisinpäin, pysähtyy uudelleen ja jatkaa sitten alkuperäiseen suuntaan. Aivan kuten ulkoplaneetat Maasta katsoen tekevätkin.


title: Episykli

text: Näin yksinkertainen episyklimalli ei kuitenkaan riitä kaikkien planeettojen liikkeiden jo antiikin aikana tunnettujen hienouksien selittämiseen, vaan alkuperäiselle episyklille jouduttiin lisäämään pienempiä episyklejä ja lopulta Ptolemaioksen lopullinen malli sisälsi 80 episykliä.


title: Episykli

text: Ptolemaioksen mallin mukaan planeetan deferentin keskipiste ei myöskään sijainnut tarkalleen Maan keskipisteessä vaan siitä jonkin verran syrjässä. Tämän keskipisteen vastakkaisella puolella, samalla etäisyydellä, sijaitsi ekvantti, jonka suhteen planeettojen episyklin keskipiste liikkui vakinaisella kulmanopeudella. Auringolla ei ollut episykliä, vaan se liikkui deferenttiä pitkin vakinaisella kulmanopeudella ekvantin suhteen.


title: Episykli

text: Episyklejä esiintyi vielä Kopernikuksen kehittämässä aurinkokeskisessä aurinkokuntamallissa, vaikka niitä ei enää tarvittukaan Maan liikkeestä johtuvien silmukoiden selittämiseksi. Sen sijaan hän käytti niitä eräiden Ptolemaioksen ajan jälkeen havaittujen ilmiöiden, muun muassa Merkuriuksen periheliliikkeen, mutta myös eräiden sittemmin virheellisiksi osoittautuneiden havaintojen selittämiseen.. Vielä 1600-luvun alussa Johannes Kepler yritti esittää episykliliikkeelle fysikaalisia selityksiä, mutta päätyi lopulta hylkäämään episyklit kokonaan ja selitti planeetojen kiertävän Aurinkoa ellipsin muotoista rataa pitkin.


title: Episykli

text: Galaksien dynamiikassa episykliradalla tarkoitetaan ellipsirataa, jolla tähti kiertää galaksin keskustaa lähes jaksollisesti. Nimitys johtuu siitä, että jos tähden liikettä tarkastellaan koordinaatistossa, joka pyörii galaksin mukana, näyttää siltä kuin tähti kiertäisi pitkin episykliä, jonka deferentin keskipiste on galaksin keskipisteessä. Kun tällainen rata piirretään kyllin monen kierroksen ajalta, se täyttää kahden galaksin keskipisteen ympärille piirretyn samankeskisen ympyrän välisen alueen joko kokonaan tai osittain. Taajuutta, jolla tähti kiertää episyklillä kutsutaan episyklitaajuudeksi ja se on keskeinen käsite galakseissa esiintyvien Lindbladin resonanssien laskemisessa.


title: Manduessedum

text: Manduessedum oli roomalainen linnoitus nykypäivän Warwickshiressä, Englannissa.


title: Manduessedum

text: Linnoitus perustettiin noin vuosina 50–60 jaa. roomalaisen tien Watling Streetin varrelle. Joidenkin teorioiden mukaan ratkaiseva Watling Streetin taistelu, jossa Suetonius Paullinuksen johtamat roomalaiset löivät Boudiccan johtamat kelttijoukot on saatettu käydä lähellä Manduessedumia.


title: Manduessedum

text: Manduessedum kehittyi siviiliasutukseksi ja oli alueen keramiikkatuotannon keskus. Alueelta on löydetty kolmisenkymmentä roomalaisaikakauden polttouunia.


title: Manduessedum

text: Nykypäivän Mancetterin kylä lähellä Atherstonea on rakennettu paikalle, jossa Manduessedum sijaitsi.


title: Palais de Chaillot

text: Palais de Chaillot on palatsi Seinen rannalla Pariisin 16. arrondissementissa vastapäätä Eiffel-tornia. Siellä toimii useita museoita ja teatteri. Palatsin terassilta on näköala Seinen yli Eiffel-tornille.


title: Palais de Chaillot

text: Palais de Chaillot rakennettiin vuoden 1937 Pariisin maailmannäyttelyä varten. Sen paikalta purettiin Palais du Trocadéro, joka oli valmistunut vastaavasti vuoden 1878 maailmannäyttelyyn. Monumentaalisen, klassistista arkkitehtuuria edustavan Palais de Chaillot’n suunnittelivat arkkitehdit Léon Azéma, Louis-Hippolyte Boileau ja Jacques Carlu. Rakennus muodostuu kahdesta symmetrisestä kaarevasta siivestä ja kahdesta suuresta paviljongista, jotka muodostavat ikään kuin suuren portin Place du Trocadéro -aukiolta Eiffel-tornin suuntaan. Paviljonkien seinille on kirjoitettu kullatuilla kirjaimilla lainauksia runoilija Paul Valéryn teksteistä. Paviljonkien väliin jäävää terassia koristaa kahdeksan Art deco -henkistä kullattua patsasta. Lisäksi toisella puolella on Henri Bouchardin veistosryhmä "Apollon" ja toisella puolella Albert Pommierin "Hercules".


title: Palais de Chaillot

text: Palais Chaillot’ssa toimii kolme museota: merimuseo Musée national de la Marine, arkkitehtuurimuseo Cité de l'architecture et du patrimoine ja antropologinen museo Musée de l’Homme. Arkkitehtuurimuseo oli aiemmin nimeltään "Musée des Monuments Français". Se oli suljettuna 1997–2007 sisätilojen tuhouduttua tulipalossa. Terassin alla olevissa tiloissa toimii teatteri Théâtre national de Chaillot ja kulttuurikeskus. Teatterissa on 1 200 istumapaikkaa.


title: Palais de Chaillot

text: Palais de Chaillot’n luota Seinen rannalle viettävä rinne muodostaa Jardins du Trocadéro -nimisen puiston, joka istutettiin nykyiseen asuunsa vuoden 1937 maailmannäyttelyn jälkeen. Pont d’Iéna -sillalle johtavan pääpuistokäytävän keskellä on suuri suihkulähde, joka on valaistu öisin.


title: Palais de Chaillot

text: Yhdistyneiden kansakuntien yleiskokous hyväksyi ihmisoikeuksien yleismaailmallisen julistuksen Palais de Chaillot’ssa 10. joulukuuta 1948.


title: Elbonia

text: Elbonia on Dilbert-sarjakuvassa esiintyvä kuvitteellinen valtio. Elbonian on luonut Dilbert-piirtäjä Scott Adams.


title: Elbonia

text: Elbonia on rutiköyhä entinen kommunistimaa, joka ensiesiintymisensä yhteydessä sijoittui Itä-Eurooppaan, mutta jonka piirteet viittaavat lähinnä Uzbekistanin tai Tadžikistanin kaltaiseen Keski-Aasian entiseen neuvostotasavaltaan. Elbonia on metrisen mutakerroksen peitossa ja siellä vallitsi pitkään sisällissota vasen- ja oikeakätisten kansalaisten välillä. Elbonialaiset – myös naispuoliset – ovat kaikki parrakkaita ja pukeutuvat kaapuun, turbaaniin ja lapasiin. Naisten asema on Elboniassa surkea; siellä on mahdollista tilata postimyyntimorsian. Elbonian lentokoneet on korvattu katapulteilla.


title: Elbonia

text: Dilbertin yhtiö ulkoistaa säännöllisesti Elboniaan erilaisia toimintojaan, koska siellä työ on halpaa (muttei kovin laadukasta) – tämä johtaa yleensä katastrofaalisiin tuloksiin.


title: Arina Tanemura

text: Arina Tanemura (, s. 12. maaliskuuta 1978, Ichinomiya) on japanilainen mangapiirtäjä. Hänen ensimmäinen mangansa oli "I-O-N", jota julkaistiin japanilaisessa "Ribon"-lehdessä toukokuusta lokakuuhun vuonna 1997. Tanemuran kolmiosainen teos "Time Stranger Kyoko" vuosilta 2000–2001 oli ensimmäinen suomeksi käännetty shōjo-manga. Myös hänen tunnetuimpia mangasarjojaan "Kamikaze kaitou Jeannea" (1998–2000) ja "Full Moon wo Sagashitea" (2002–2004) on käännetty suomeksi. Molempien sarjojen pohjalta on tehty myös animesarjat. Time Stranger Kyoko taas jäi vain lyhyeksi OVA-versioksi.


title: Puuhuilu

text: Puuhuilu eli puinen poikkihuilu on irlantilaisessa kansanmusiikissa käytetty soitin. Puuhuilua käyttävät myös jotkut vanhan musiikin orkesterit.


title: Puuhuilu

text: Puiset huilut olivat yleisesti käytössä ennen nykyisen kaltaisen metallista valmistetun huilun yleistymistä. Jo 1700-luvulla alettiin huiluihin lisätä läppiä, jotka mahdollistivat puhtaiden äänien aikaansaamisen, jotka eivät huilun perusskaalaan kuuluneet. 1700-luvun lopulla oli yleistä, että huilussa oli 4–8 läppää. 1800-luvulla Böhm keksi nykyisissäkin konserttihuiluissa käytetyn koneiston. Böhmin huilu oli täysin kromaattinen. Böhmin koneistolla varustettuja huiluja alettiin valmistaa metallista ja ne saavuttivat suuren suosion. Vanhat puuhuilut päätyivät kiertoon. Kun klassisilla muusikoilla ei ollut enää paljoakaan kysyntää puuhuiluille, ne päätyivät halvalla kansanmuusikoiden käsiin. 1800-luvulla puuhuilusta tuli yleinen soitin irlantilaisessa musiikissa. Vähitellen vanhat soittimet alkoivat hajota, joten tarvittiin uusia. Puuhuiluja alettiin valmistaa nimenomaan kansanmuusikoiden tarpeisiin. Nykyään käytettävät puuhuilut ovat muokkautuneet vanhoista barokkisoittimista hieman paremmin kansanmusiikkiin sopiviksi. Samoin tekniikan kehittyminen on mahdollistanut laadukkaamman ja sisäiseltä vireeltään tarkemman huilun valmistuksen.


title: Puuhuilu

text: Nykyään puuhuilut ovat yleisimmin yksinkertaisia kuusireikäisiä huiluja, joiden pohjasävel (eli kaikki reiät suljettuina) on keski-C:n yläpuolinen D. Huilu soittaa D-skaalan (D,E,F#,G,A,H,C#), kun sormia nostetaan reiltä yksi kerrallaan. Toinen oktaavi (ja osittain kolmas) saadaan ylipuhalluksella eli puhaltamalla voimakkaammin, aivan samoin kuin tavallisessakin poikkihuilussa tai tinapillissä. D-huilulla pystyy soittamaan varsin vaikeuksitta D,G ja A-skaalat, jotka riittävät hyvin valtaosaan irlantilaista musiikkia. Muita säveliä voidaan soittaa ilman vaikeita ristiinsormituksia lisäämällä huiluun läppiä (yleensä hopeaa). Neljällä läpällä (F, G#, Bb ja Eb) huilusta saadaan täysin kromaattinen. Lisäksi voidaan asentaa soittamisen helpottamiseksi pitkä F-läppä, sekä korkea C. Skaalaa voidaan laajentaa vielä alaspäin kahdella läpällä lisäämällä ala-C- ja C#-läpät. D huilujen lisäksi käytetään Eb- ja Bb-huiluja. Bb-huilu on suuren kokonsa vuoksi vaikea valmistaa ja vaikea soittaa puhtaasti.


title: Puuhuilu

text: Puuhuilun ääni on lämmin ja monipuolinen. Irlantilaisessa musiikissa huilua soitetaan huulet huomattavan paljon kireämmällä kuin klassisessa musiikissa, jolloin ääni on erittäin voimakas. Klassiselle soitolle tyypillistä pallealla tehtävää vibratoa ei käytetä normaalisti puhallettaessa, mutta pallealla tehdään kuitenkin voimakkaita rytmisiä korostuksia. Nuotteja ei aksentoida kieltä käyttämällä vaan kitalaessa tehtävällä pienellä yskäisyllä. Nykyiseen huilunsoittoon on saatu vaikutteita muun muassa tinapillin ja uillean pipesin soitosta. Esimerkiksi uillean pipesin soittoon kuuluva cran-koriste on yleistynyt huilisteilla.


title: Puuhuilu

text: Tunnettuja irlantilaisia huilisteja ovat muun muassa Matt Molloy, Cathal McConnell, jo edesmennyt Frankie Kennedy, Michael McGoldrick, Kevin Crawford, Brian Finnegan, Gary Shannon, Harry Bradley, Niall Keegan ja James Galway


title: Puuhuilu

text: Tässäkin osittain lähteenä käytetty woodenflute.com


title: The Lord of the Rings Online

text: The Lord of the Rings Online (LotRO, alun perin nimetty The Lord of the Rings Online: Shadows of Angmar) on Microsoft Windowsille kehitetty nettiroolipeli (MMORPG), joka perustuu J. R. R. Tolkienin "Taruun sormusten herrasta" ja "Hobittiin". Pelin kehitti Turbine, joka vastasi Midway Gamesin ja Codemastersin ohella pelin julkaisusta keväällä vuonna 2007. Vuonna 2010 "The Lord of the Rings: Onlinesta" tuli F2P eli Free To Play, tarkoittaen että kuukausiajasta tai alkuperäisestä pelistä ei tarvitse enää maksaa. Vaikka peli muuttuikin ilmaiseksi, tämä rajoittaa ilmaispelaajien pelattavuutta erilaisilla rajoituksilla. Nämä rajoitukset voi kuitenkin ostaa pois joko itse pelissä kerättävien Turbine Pointsien avulla tai ostamalla peli- ja kuukausiaikaa.


title: The Lord of the Rings Online

text: Pelaajat voivat kerätä erilaisia raaka-aineita tehdäkseen voimakkaampia aseita ja haarniskoja, tai ruokaa ja koriste-esineitä. Keski-Maan asukkaita vastaan käydään taisteluita. Pelin Pvp-ominaisuus ("player versus player") on rakennettu siten, että pelaajat voivat taistella toisiaan vastaan ainoastaan rajoitetulla alueella jonka nimi on Ettenmoors. Alueelle pääsee pahuuden oliona (ilmaispelaajat) kun on saavuttanut tason 10 ja hyvien puolelle pääsee saavuttaessaan tason 80.


title: The Lord of the Rings Online

text: Haltiat ovat maailmaan ensiksi tulleita, kuolemattomia hahmoja. He voivat saada surmansa vain taistelussa tai sitten kuolla suruun, mutta muita kuolemia heillä ei ole. Haltiapelaaja päätyy ensin kuusisataa vuotta vanhaan takaumaan, jossa karukourien johtaja Skorgrím on kansoineen ja hiisiliittolaisineen hyökännyt haltioiden turvapaikkaan Edheliondiin Sinivuorilla saadakseen sen aarteet takaisin.


title: The Lord of the Rings Online

text: Kääpiöt ovat hyvin sitkeitä mutta sulkeutuneita olentoja, joille kulta ja rikkaudet samoin kuin käsityöt ovat hyvin tärkeitä. Kääpiöksi alkanut pelaaja saa ensimmäiseksi olla kokemassa sitä hetkeä melkein kahdeksankymmentä vuotta sitten kun Gandalf keskustelee Thorinin kanssa ennen heidän lähtöään pitäisikö heidän ottaa mukaan eräs hobittivoro. Sitten hän päätyy kevättalveen 3018 selvittämään välejä karukourien kanssa.


title: The Lord of the Rings Online

text: Hobitit ovat pientä ihmisenoloista maanviljelyskansaa. He pitävät piipunpoltosta ja maanviljelystä. Vain muutama hobitti on ikinä vaivautunut lähtemään seikkailemaan pois Konnusta, ja näitäkin on pidetty vähintäänkin omituisina. Hobittipelaaja aloittaa seikkailunsa Konnusta, jossa hän kohtaa mustan ratsastajan, Gildor-nimisen haltian ja samooja Amdirin. Amdir päättää auttaa pelaajaa saattamaan kaksi Säkinheimo-Reppulia Aarnilan kylään Brii-maahan.


title: The Lord of the Rings Online

text:
Ihminen on tunnetusti sitkeä, sisukas ja monitaitoinen olento, vaikka hänellä on lukuisia heikkouksia kuten ahneutta ja pelkuruutta.
Ihminen aloittaa pelin auttamalla Amdir-samoojaa pelastamaan kaksi Säkinheimo-Reppuli -nimistä hobittia, joita Amdir oli saattamassa Aarnilaan mutta jotka maantierosvot kaappasivat matkalla. Pelastus onnistuu mutta paikalle tullut Musta Ratsastaja iskee Amdiria Morgulin terällä.


title: The Lord of the Rings Online

text: Kapteeni (Captain) – Vain ihmisille. Lipunkantajan omistava korkean luokan sotilas joka pystyy nostamaan joukkojen moraalia ja heikentämään vihollista.


title: The Lord of the Rings Online

text: Mestari (Champion) – Ihmisille, haltioille ja kääpiöille. Suurta tuhoa aiheuttava esitaistelija, joka myös kestää hyvin raskaan panssarin ansiosta.


title: The Lord of the Rings Online

text: Vartija (Guardian) - Kaikille kansoille. Suuren kokoluokan puolustaja, joka on parhaimmillaan keskellä taistelua. Vaikkei saakaan itse iskettyä paljonkaan, hänen korkea moraalinsa auttaa häntä selviytymään.


title: The Lord of the Rings Online

text: Metsästäjä (Hunter) –Kaikille kansoille. Pystyy jäljittämään vihollisia, asettamaan näille ansoja ja ampumaan niitä pitkän matkan päästä. Ei kuitenkaan ole kummoinen lähitaistelussa.


title: The Lord of the Rings Online

text: Voro (Burglar) – Hobiteille ja ihmisille. Vihollisten taakse hiipivä ja näitä selkään puukottava voro osaa monenlaisia temppuja.


title: The Lord of the Rings Online

text: Tarujentuntija (Lore-master) – Ihmisille ja haltioille. Vanhoilla perimätiedoillaan tarujentuntija osaa kesyttää metsänolentoja ja tuntee luonnon salat. Heittää myös palavia käpyjä vihollisen kuonolle.


title: The Lord of the Rings Online

text: Laulaja (Minstrel) – Kaikille kansoille. Maita ja mantuja kiertelevän laulajan suuret sävelmät nostavat keskellä taistelua olevien joukkojen moraalia mutta osaa hän sellaisiakin jotka hirvittävät vihollista.


title: The Lord of the Rings Online

text: "Mines of Moria" –lisäosassa tulleet:


title: The Lord of the Rings Online

text: Vahti (Warden) – Ihmisille, hobiteille ja haltioille. Hobittien konnavahdit, ihmisten portinvartijat ja haltioiden rajamiehet ovat tehokkaita keihäineen ja sarjoittaessaan iskujaan. (Mahdollinen ilmaisessa Lotro:ssa jos ostaa Turbine Pointseilla kuten myös Rune-keeper)


title: The Lord of the Rings Online

text: Riimumestari (Rune-keeper) – Haltioille ja kääpiöille. Muinaisista riimuista tietoa etsivät voivat erikoistua joko moraalin nostamiseen tai vastustajaan iskemiseen, ja erikoistumisen voi vaihtaa joka taisteluun tilanteesta riippuen.


title: The Lord of the Rings Online

text: "The Lord of the Rings Online" sai hyvän vastaanoton pelikriitikoilta.


title: The Lord of the Rings Online

text:
GameDaily antoi pelille pisteet 9/10, kehuen fantasiateemaista universumia ja Tolkienille uskollista tarinankerrontaa. Yahoo! Video Games kirjoitti arvostelun, jossa oli vähän kriittisyyttä peliä kohtaan, kun taas "Computer and Video Games" kutsui peliä pakko-ostokseksi "Sormusten herran" faneille ja antoi pisteet 9.2/10.
Eurogamer antoi pelille pisteet 9.0/10, kutsuen sitä vaikeaksi vastustaa. Gamespy antoi pelille pisteet 4.5/5 ja kertoi pelin avaavan ovet massapelaajille, mutta kritisoi PvP-tilaa. GameTrailers antoi pelille 8.5/10, ja kehui pelin hienosäätöä. IGN antoi pisteet 8.6/10, ylistäen pelikokemusta, mutta kritisoi parannuksia. GamerNode.com kehui peliä parhaaksi MMO-peliksi sitten "Ultima Onlinen" ja antoi pisteet 8.8/10 . The New York Times kutsui peliä suureksi saavutukseksi" GameSpot antoi pisteet 8.3/10 kehuen Monster Play -ominaisuutta. Gamepro.com arvosteli pelin pistein 4.25/5 huomauttaen eeppisestä tarinankerronnasta. GameSpy julisti "The Lord of the Rings Onlinen" kuukauden peliksi toukokuussa 2007. Peli myi oli 172 000 kappaletta Pohjois-Amerikassa vuoden toisella neljänneksellä.


title: The Lord of the Rings Online

text: "The Lord of the Rings Online" sijoittuu ajanjaksoltaan Sormuksen Sotaan eli vuosille 3018–3019 Keski-Maan Kolmatta Aikaa. Eri alueet saattavat sijaita eri kuukausina aikajanalla, mutta tämä ei vaikuta pelaamiseen. Alkuperäisen pelin mukana tullut ensimmäinen osa "Shadows of Angmar" sijoittuu Eriadoriin, Keski-Maan luoteisimpaan kulmaan Sumuvuorista länteen. Sen pääjuoni koskee Angmarin Noitakuninkaan synkkää maata pohjoisessa, minne Noitakuningas on taas kerännyt joukkoja valmiina valloittamaan Eriadoria. Lisäksi monilla seuduilla on useita muitakin eri sivujuonia, joihin monet tehtävät liittyvät. Pelille on ilmestynyt jo viisi lisäosaa: "Mines of Moria", "Siege of Mirkwood", "Rise of Isengard", "Riders of Rohan" ja "Helm's Deep".


title: The Lord of the Rings Online

text: 19. marraskuuta 2008 ilmestynyt "Mines of Moria" sijoittuu nimensä mukaisesti Morian kaivoksiin, joista Saattue on vasta kulkenut läpi. Koska Morian suurin kauhu, Durinin turma -balrog on saanut surmansa, useita eri uudisasukasryhmiä on päättänyt ottaa Morian valtaansa, kuten eräs kääpiöretkikunta ja Sarumanin ja Sauronin lähettämiä örkkejä.


title: The Lord of the Rings Online

text: 1. joulukuuta 2009 ilmestynyneessä lisäosassa "Siege of Mirkwood" on lisätty uusiksi pelattaviksi alueiksi Synkmetsän eteläosa sekä Dol Guldur. Siinä julkaistiin myös ensimmäiset luvut tarinaosiosta "Volume III: Allies of the King".


title: The Lord of the Rings Online

text: 27. syyskuuta 2011 ilmestynyt "Rise of Isengard" sijoittuu "Kaksi tornia" -kirjan tapahtumiin. Siinä pelattaviksi alueiksi on Rohanin aukko, Mustainmaa sekä nimensä mukaisesti myös itse Rautapiha.


title: The Lord of the Rings Online

text: 15. lokakuuta 2012 ilmestynyt neljäs lisäosa "Riders of Rohan" kertoo Sormuksen saattueen hajoamisesta, Boromirin lankeamisesta ja kuolemasta sekä Rohanista.


title: The Lord of the Rings Online

text: 20. marraskuuta 2013 ilmestynyt viides lisäosa "Helm's Deep" vie pelaajat osalliseksi Ämyrilinnan taistelua. Sen mukana julkaistiin "Volumen III" viimeiset luvut.


title: The Lord of the Rings Online

text: "Volume IV: The Strength of Sauron" lisättiin peliin maaliskuussa 2015.


title: James Bond 007: Everything or Nothing

text: James Bond 007: Everything or Nothing on Electronic Artsin kehittämä ja vuonna 2003 julkaisema kolmannen persoonan ammuntapeli. Peli julkaistiin PlayStation 2:lle Xboxille ja Nintendo GameCubelle sekä Game Boy Advancelle, jolle pelin kehitti Griptonite Games.


title: James Bond 007: Everything or Nothing

text: Pelissä pelaaja ohjaa Ian Flemingin luomaa agentti James Bondia. Bond on mallinnettu näyttelijä Pierce Brosnanin mukaan, joka on myös ääninäytellyt Bondia pelissä. "Everything or Nothing" on viimeinen Bond-seikkailu, jossa Brosnan on mukana näyttelemässä Bondia. Käsikirjoituksen on laatinut Bruce Feirstein, joka osallistui käsikirjoitukseen elokuvissa "007 ja kultainen silmä", "Huominen ei koskaan kuole" ja "Kun maailma ei riitä".


title: James Bond 007: Everything or Nothing

text: "Everything or Nothing" ei sisällä tavallista deathmatch-tilaa, vaan sen sijaan kahden pelaajan yhteistyöpelitilan. Pelin tehtävät sijoittuvat Moskovaan, Peruun, New Orleansiin ja Egyptiin.


title: James Bond 007: Everything or Nothing

text: Peli sai varsin hyvän vastaanoton. Jotkut kriitikot pitivät "Everything or Nothingia" vuoden 2004 Bond-elokuvana sen korkean budjetin takia. Electronic Arts palkkasi peliä varten maineikkaita ääninäyttelijöitä ja malleja. Pierce Brosnanin lisäksi pelissä näyttelevät muun muassa Judi Dench, John Cleese, Willem Dafoe, Richard Kiel ja Heidi Klum. Peli käyttää "n" paranneltua pelimoottoria.


Samaa sukupuolta olevien parien adoptio-oikeus tarkoittaa nais- ja miesparien oikeutta adoptiolapsen hankkimiseen. Samaa sukupuolta olevilla pareilla on oikeus adoptioon lukuisissa maailman valtiossa sekä kaikissa Yhdysvaltain, Kanadan ja Australian osavaltioissa. Suomessa samaa sukupuolta olevien parien sisäinen adoptio tuli mahdolliseksi 1. syyskuuta 2009 eduskunnan hyväksymän hallituksen esityksen HE 198/2008 vp. pohjalta.


title: Samaa sukupuolta olevien parien adoptio-oikeus

text: Nais- ja miesparien adoptiosta puhuttaessa erotetaan yleensä toisistaan ns. sisäinen ja ulkoinen adoptio. Monet samaa sukupuolta olevat vanhemmat hankkivat lapsia tai heillä voi olla niitä aikaisemmasta suhteesta eri sukupuolta olevan kumppanin kanssa. Sisäinen adoptio tarkoittaa sitä, että perheen ns. sosiaalinen (ei-biologinen) vanhempi adoptoi kumppaninsa biologisen lapsen. Ulkoinen adoptio tarkoittaa adoptointia perheen ulkopuolelta, eli esimerkiksi kansainvälistä adoptiota.


text: Samaa sukupuolta olevien parien adoptio ja huoltajuus herättävät monenlaisia tunteita. Vastustajien tärkein argumentti on se, että heidän käsityksensä mukaan lapsen kehitykselle on haitallista, jos perheessä ei ole sekä äitiä että isää. On esitetty, että homoseksuaalisessa perheessä eläminen voi haitata lapsen kehitystä muun muassa sukupuolirooleja ja seksuaalisuutta koskevissa asioissa. Toiset epäilevät samaan sukupuoleen suuntautuneen ihmisen sopivuutta vanhemmaksi: homoseksuaalisuus poistui sairausluokituksesta vasta viime vuosikymmeninä (Suomessa 1981), ja homoseksuaalien uskotaan olevan kiinnostuneempia rakkaussuhteestaan kuin lapsestaan. Tutkimuksista saadut tulokset ovat kuitenkin varsin yhtenäisiä ja osoittavat tällaiset oletukset vääriksi.


text: Samaa sukupuolta olevien adoptio-oikeuden ja huoltajuuden kannattajien mukaan lasta rakastavat, samaa sukupuolta olevat vanhemmat voivat kasvattaa lapsen aivan yhtä hyvin kuin heterovanhemmatkin. Heidän mukaansa tilastot eivät osoita ns. sateenkaariperheissä kasvaneiden lasten olevan yhtään sen alttiimpia sosiaalisille ongelmille. Joidenkin tutkimusten mukaan samaa sukupuolta olevien vanhempien lapsilla on hiukan muista lapsista poikkeavia käsityksiä sukupuolirooleista, jotkut saattavat olla jopa feministejä, mutta heistä ei tule myöhemmin homoseksuaaleja yhtään suuremmalla todennäköisyydellä.


text: Tutkimuksia homo- ja lesboperheissä elävistä lapsista on tehty erityisesti Yhdysvalloissa 1970-luvulta lähtien. Sosiaali- ja terveysministeriön vuonna 2003 laatimassa mietinnössä "Lapset ja rekisteröity parisuhde" näitä tutkimustuloksia on kartoittanut lastenpsykiatri Tytti Solantaus. Lesboäitien perheistä tutkimustuloksia on paljon enemmän kuin homoisien perheistä. Tutkimusten mukaan homoseksuaalisten ja heteroseksuaalisten vanhempien välillä ei ole eroa siinä, miten kiinnostunut vanhempi on lapsestaan ja kuinka paljon aikaa lapsen kanssa vietetään. Lesboparin muodostamassa perheessä lastenhoito saattaa kuitenkin jakautua keskimäärin tasaisemmin molemmille vanhemmille. Samaa sukupuolta olevien vanhempien perheessä kasvaminen ei tutkimusten mukaan näytä aiheuttavan minkäänlaista poikkeavuutta lasten sukupuoli-identiteettiin eli siihen, kokevatko he itsensä tytöiksi vai pojiksi. Myöskään lasten sosiaalisen sukupuolen kehityksessä (tyttömäisessä tai poikamaisessa käyttäytymisessä) ja seksuaalisessa suuntautumisessa ei ole havaittu mitään systemaattisia eroja homo- ja heteroperheiden välillä.


text:
Adoptiolasten hyvinvointiin keskittyneiden tutkimusten mukaan vauvoina adoptoitujen ja tutkimushetkellä alle 3-vuotiaiden lasten hyvinvoinnissa ei ole eroa samaa sukupuolta olevien vanhempien ja eri sukupuolta olevien vanhempien hoidossa kasvaneitten adoptiolasten välillä.. Samoja johtopäätöksiä siitä, että vanhempien seksuaalisella suuntautumisella ei ole lapsen hyvinvoinnin kannalta merkitystä on tehty myös muissa tutkimuksissa, jotka ovat keskittyneet alle 18-vuotiaisiin adoptiolapsiin .
Isän merkityksen on ajateltu olevan suuri erityisesti pojan kehitykselle, ja lesboparin poikien asemasta onkin käyty paljon keskustelua. Tietysti, yksinäisillä äideillä on ollut adoptio-oikeus Suomessa jo pitkään. Tämänhetkiset tutkimustulokset eivät viittaa siihen, että pojan kehitys häiriintyisi isän puuttumisen vuoksi. Äidin puuttumisesta on vain vähän tutkimustuloksia, mutta yksinhuoltajaisien perheissä lasten kehitys näyttää olevan normaalia. Huolta on kannettu myös siitä, aiheuttaako erikoinen perhetausta homo- tai lesboparin lapselle sosiaalisia ongelmia, kuten kiusaamista tai huonoa itsetuntoa. Tähänastisissa tutkimuksissa tällaista ei ole havaittu, vaan lasten sosiaaliset taidot ja minäkäsitys ovat samanlaisia kuin muillakin lapsilla.


text: Tunnetason ongelmat on kuitenkin todettu yleisemmäksi samaa sukupuolta olevien vanhempien perheissä. Riski kliinisiin tunne-elämän ongelmiin, kehityksen ongelmiin tai mielenterveyspalvelujen käyttöön oli lähes kaksinkertainen samaa sukupuolta olevien vanhempien lapsilla verrattuna eri sukupuolta olevien vanhempien lapsiin. Arviolta 17% samaa sukupuolta olevien vanhempien lapsista kärsii vakavista tunne-elämän ongelmista, verrattuna 7% eri sukupuolta olevien vanhempien lapsista. Tuloksissa on huomioitu iän, rodun, sukupuolen sekä vanhempien koulutuksen ja tulotason vaikutus. Vaikka adoptoiduilla lapsilla on yleisesti ottaen suurempi riski tunne-elämän ongelmiin, adoptio ei selittänyt eroja samaa ja eri sukupuolta olevien vanhempien lasten kohdalla.


text: Suomessa lastensuojeluun ja adoptioon erikoistuneet järjestöt kannattavat samaa sukupuolta olevien adoptio-oikeutta: Mannerheimin lastensuojeluliiton mukaan ei ole lapsen edun mukaista että lapsi adoptoidaan yksin perheeseen jossa on tosiasiallisesti kaksi vanhempaa, ja että lasten edun kannalta on parempi että molemmat samaa sukupuolta olevat vanhemmat pääsevät adoptioneuvontaan samanaikaisesti . Myös Pelastakaa Lapset ry:n mukaan on lasten edun kannalta parempi, että adoptioneuvontaan osallistuvat molemmat tosiasialliset vanhemmat, jotta lapsen etu voidaan arvioida . Myöskään Adoptioperheet ry:n mukaan kaksivaiheinen adoptioprosessi, jossa toinen vanhempi adoptoi lapsen ensin ei edistä lapsen etua . Lapsiasiavaltuutettu on myös todennut että lasten oikeuksien näkökulmasta ei ole esteitä sille, että samaa sukupuolta olevat parit hakevat adoptiota yhdessä.


text: Osa samaa sukupuolta olevien parien adoptio-oikeuden vastustajista hyväksyy huoltajuuden, muttei adoptiota. Syynä tähän on se, että monissa maissa adoptiolla on ns. vahvat oikeusvaikutukset: adoptio katkaisee juridisen suhteen aikaisempaan vanhempaan ja saattaa olla purkamaton. Tärkeä kysymys on esimerkiksi se, ettei adoptiota koskaan tehtäisi etävanhemman tai tarpeeksi varttuneen lapsen tahdon vastaisesti. Lisäksi monia adoptio-oikeuden vastustajia huolestuttaa, että adoption sallivan lain säätäminen johtaisi myöhemmin esimerkiksi naisparien vanhemmuusolettamaan, jossa vanhemmuus automaattisesti annettaisiin äidin samaa sukupuolta olevalle puolisolle, vaikka biologinen isä olisi tiedossa ja isyyden selvittämisen ja tunnustamisen edellytykset olemassa. Naisparien vanhemmuusolettamaa on hallitus esittänyt Ruotsissa.


text: Samaa sukupuolta olevien parien adoptio on laillista seuraavissa valtioissa: Alankomaat, Andorra, Belgia, Englanti ja Wales, Espanja, Etelä-Afrikka, Islanti, Norja, Ruotsi, Tanska ja Uruguay. Yhdysvalloissa adoptio on sallittu seuraavissa osavaltioissa: Kalifornia, Massachusetts, New Jersey, New Mexico, New York, Ohio, Vermont, Washington, Wisconsin ja Washington (D.C.) , samoin suuressa osassa Kanadaa ja joissakin Australian osavaltioissa. Israel, Ranska, Saksa ja Suomi sallivat sisäisen adoption: rekisteröidyssä parisuhteessa toinen puolisoista voi adoptoida kumppaninsa biologisen (tai adoptoidun) lapsen. Joissakin maissa, kuten Irlannissa, adoptiota voi hakea yksittäinen henkilö seksuaalisesta suuntautumisesta ja asuinkumppanista riippumatta.


text: Suomen lainsäädännössä ulkoinen adoptio sallitaan vain aviopareille ja yksin eläville. Samaa sukupuolta olevalla parilla on mahdollisuus rekisteröityyn parisuhteeseen, joka poikkeaa oikeudellisesti avioliitosta käytännössä vain ulkoisen adoptio-oikeuden ja yhteisen sukunimen saamisen osalta. Parisuhteensa rekisteröineillä samaa sukupuolta olevilla pareilla on vuodesta 2009 ollut oikeus ns. sisäiseen adoptioon eli kumppanin biologisten lasten adoptointiin. Tätä ennen sateenkaariperheiden vanhemmilla oli oikeus ainoastaan yhteishuoltajuuteen, joka eroaa juridisesti vanhemmuudesta muun muassa elatusvelvollisuuden ja perimisoikeuden osalta.


text: Suomessa samaa sukupuolta olevien parien ulkoista adoptio-oikeutta ajaa Seta ry. Myös kansainvälinen adoptio tulisi Setan mukaan sallia samaa sukupuolta oleville pareille, koska hakijoiden sopivuus vanhemmiksi arvioidaan huolellisesti adoptioprosessin aikana.


text: Perheen sisäinen adoptio tarkoittaa sitä, että avioliitossa tai rekisteröidyssä parisuhteessa elävä henkilö adoptoi kumppaninsa juridisen lapsen. Esimerkiksi tilanteessa, jossa naispari hankkii yhteisen lapsen keinohedelmöityksellä, on syntyneellä lapsella ilman sisäistä adoptiota oikeudellisesti vain yksi vanhempi, vaikka hän käytännössä elää kahden vanhemman kanssa. Sisäinen adoptio on mahdollinen myös tilanteessa, jossa lapsi elää biologisen vanhempansa ja tämän uuden puolison muodostamassa uusperheessä ja näkee vain harvoin toista biologista vanhempaansa, joka olisi valmis vanhemmuudesta luopumiseen.


text: Seta on pitänyt lapsen etua perusteluna samaa sukupuolta olevien parien sisäisen adoption sallimiselle. Ilman sisäistä adoptiota tilanne on lapsen kannalta epävarma ja turvaton, etenkin jos hänen ainoa juridinen vanhempansa kuolee. Perhe on tällöin myös taloudellisesti huonommassa asemassa, koska se jää ilman kuolleen vanhemman kumppanille maksettavaa perhe-eläkettä. Jos taas ei-juridinen vanhempi menehtyy, lapsella ei ole samanlaisia perintäoikeuksia kuin juridisen vanhemman kuollessa.


text: Sisäisessä adoptiossa ongelman voi aiheuttaa esimerkiksi se, jos lapsen oikeus toiseen biologiseen vanhempaan on juridisesti katkaistu häntä kuulematta. Tämä saattaa myöhemmin aiheuttaa ristiriitoja lapsen ja adoptiovanhemman välillä. Toinen ongelma koskee rekisteröidyn parisuhteen purkamista, koska tällöin ei välttämättä ole lapsen eikä rekisteröidyssä parisuhteessa olleen biologisen vanhemman edun mukaista, että adoptiovanhempi säilyttäisi oikeuden lapseen tai olisi sukulaisuussiteen puuttumisesta huolimatta mahdollisen huoltajuuskiistan osapuoli. Parisuhteen purkautumisen jälkeen sosiaalinen vanhempi saattaa menettää kiinnostuksensa lapseen. Jos biologinen vanhempi kuolee, ei ole selvää, vastaako lapsen parasta se, että biologisen vanhemman rekisteröity puoliso olisi etusijalla pohdittaessa lapsen sijoittamista ja huoltajuuskysymystä. Selvitettäessä lapsen lähipiiriä laajemmin kysymykseen voisi tulla myös sijoittaminen isovanhemmille, muille edesmenneen biologisen vanhemman sukulaisille tai mahdollisesti elossa olevalle toiselle biologiselle vanhemmalle. Tällaisesta lähiomaisten selvittämisestä käydään keskustelua lasten sijoituskysymysten yhteydessä.


text: Sosiaali- ja terveysministeriö julkaisi vuonna 2003 mietinnön "Lapset ja rekisteröity parisuhde", jossa selvitetään rekisteröidyssä parisuhteessa elävien homo- ja lesboparien lasten aseman ongelmia. Erityisesti huomion kohteena oli kysymys perheen sisäisen adoption sallimisesta, jota työryhmä suosittelikin lasten aseman parantamiseksi. Toimikunta katsoi, että sisäinen adoptio ratkaisisi useimmat ongelmat, joita rekisteröidyssä parisuhteessa elävien vanhempien lasten asemaan nykyään liittyy. Samoin mietinnössä suositellaan mahdollisuutta yhteisen ottolapsen ottamiseen silloin, kun lapsi kuuluu rekisteröidyssä parisuhteessa elävän parin lähipiiriin ja hänen perhetilanteensa on mietittävä uudelleen esimerkiksi vanhempien kuoleman vuoksi.


text: Sosiaali- ja terveysministeriön mietintöön "Lapset ja rekisteröity parisuhde" on ottanut kantaa muun muassa Kirkkohallitus. Kirkkohallitus kaipaa asiasta tarkempaa selvitystä ennen adoption mahdollistamista. Se katsoo, että suhde molempia sukupuolia edustaviin vanhempiin on tarpeellinen lapsen psykoseksuaalisen kehityksen kannalta.


text: Sosiaali- ja terveysministeriön mietinnössä pohditaan myös kansainvälisen adoption sallimista rekisteröidyssä parisuhteessa eläville pareille. Työryhmän mukaan adoptio voi olla lapselle niin rasittava prosessi, ettei sitä kannata vaikeuttaa sijoittamalla lapsi homo- tai lesboperheeseen. Toisaalta mietinnössä huomautetaan, että vanhempien kuuluminen johonkin muuhun vähemmistöön voi olla lapselle aivan vastaavanlainen rasite. Myös luovuttajamaan suhtautuminen samaa sukupuolta oleviin vanhempiin voi aiheuttaa ongelmia.


text:
19. huhtikuuta 2007 nimitetyn Vanhasen II hallituksen hallitusohjelmassa todetaan, että "nais- ja miesparien oikeus perheen sisäiseen adoptioon tehdään mahdolliseksi ottaen huomioon biologisen vanhemman oikeudet".
Suomeksi:


text: Englanniksi:


title: Sinisukka

text: Sinisukka on oppinutta, tieteellistä tai kirjallista toimintaa harjoittanutta naista tarkoittava historiallinen pilkkanimitys.


title: Sinisukka

text: Oppineen naisen nimityksenä sana on käännöslaina englannin sanasta "bluestocking". Bluestocking tarkoitti alun perin Lontoossa 1700-luvulla toimineen naisten kirjallisuuspiirin (literary circle) jäsentä, josta merkitys on yleistynyt.


title: Sinisukka

text: Suomalaiseksi sinisukaksi on luonnehdittu esimerkiksi Hanna Ongelinia. Auli Mantila on kirjailijakokouksen esitelmässään vuonna 2005 kutsunut itseään tällä nimellä.


title: Sinisukka

text: Suomalaisessa kansanperinteessä sanan merkitys on toinen. Kalevalaisessa runoudessa sinisukka on hienoa tai jaloa kuvaava nimitys eri hahmoille. Esimerkiksi Lemminkäinen mainitaan sinisukaksi. Kalevalan 46. runossa Väinämöinen kutsuu karhua sinisukaksi:


title: Musée national de la Marine

text: Musée national de la Marine, Ranskan merimuseo, on saanut alkunsa maata vuosina 1715–1774 hallinneen kuningas Ludvig XV:n lahjoittamasta kokoelmasta. Museon pysyvä toiminta ja näyttely sijaitsee Palais de Chaillot’n tiloissa Seinen rannalla Pariisin 16. arrondissementissa vastapäätä Eiffel-tornia, mutta museon kokoelmia on sijoitettu myös muihin satamakaupunkeihin: Brestiin, Port-Louisiin, Rochefortiin, Touloniin ja Saint-Tropeziin.


title: Musée national de la Marine

text: Musée national de la Marinessa on pääsääntöisesti esillä eri aikakausien laivojen pienoismalleja. Museossa on esillä myös navigoinnissa käytettyjä laitteita sekä merenkulkuun liittyviä maalauksia, veistoksia ja muita taideteoksia.


title: Musée national de la Marine

text: Meritaisteluista ja merenkulun keskeisistä tapahtumista on esillä useita suurikokoisia maalauksia. Yksi osasto on omistettu laivaston käyttämille aseille ja merisotilaiden univormuille.


title: Carpathian Forest

text: Carpathian Forest on vuonna 1990 perustettu norjalainen black metal -yhtye. Yhtye julkaisi ensimmäisen demonsa vuonna 1992.


title: Carpathian Forest

text: Carpathian Forestin ensimmäinen studioalbumi oli vuonna 1998 julkaistu "Black Shining Leather".


title: Carpathian Forest

text: Yhtyeen johtohahmo Nattefrost on myös soolouralla.


title: OGame

text: OGame on Gameforge AG:n kehittämä selaimella pelattava avaruuteen sijoittuva peli. Tunnuksia on jo yli 2 miljoonaa ympäri maailmaa. OGamessa on universumeja, jotka ovat oikeastaan servereitä.


title: OGame

text: Pelin alussa pelaajalle annetaan satunnainen planeetta, jota pitää kehittää. Koko ratkaisee sen, kuinka monta rakennusta planeetalle voi rakentaa. Kaikkien aloitusplaneettojen koko on 163 kenttää, eli kotiplaneetalleen pelaaja voi rakentaa 163 rakennusta (jokainen rakennuksen kehitys lasketaan uutena fieldinä). Myöhemmin kenttiä voi lisätä terraformer-rakennuksen avulla. Lämpötila vaikuttaa siihen, paljonko saa lämpöenergiaa satelliiteilla ja deuteriumia. Lämpimässä tulee enemmän energiaa aurinkosateliiteilla, kun taas kylmässä löytyy enemmän deuteriumia. Planeetan sijainti aurinkokunnassa vaikuttaa lämpötilaan ja ulkonäköön. Sijainti merkitään pelin oman koordinaatiston avulla. Galakseja on yhdeksän, jokaisessa galaksissa on 499 aurinkokuntaa, ja jokaisessa aurinkokunnassa on 15 planeettaa. Tämän lisäksi aurinkokunnissa on alue nimeltä ulkoavaruus (outer space), jota ei voi asuttaa.


title: OGame

text: Pelin resurssit ovat halvimmasta kalleimpaan: Metalli, kristalli ja deuterium (Raskas vety). Metallia käytetään rakentamiseen, puolustuslaitteistoon, muutamiin teknologioihin ja avaruusaluksiin, kristalleja robottien ja tietokoneiden mikrosiruihin, sekä lähes kaikkiin teknologioihin ja deuteriumia tarvitaan fuusioreaktioon, teknologiaan, muutamiin aluksiin sekä niiden polttoaineeksi. Energiaa käytetään resurssientuotantolaitosten ylläpitoon. Viidettä resurssia, pimeää ainetta (Dark Matter) voi ostaa rahalla Gameforgelta tai sitä voi löytää ulkoavaruudesta (outer space). Sillä ostetaan erilaisia etuja, kuten käyttöliittymää parantava OGame Komentaja.


title: OGame

text: OGamessa on erilaisia rakennuksia, muun muassa kaivoksia, tehtaita, varastoja ja monia muita. Resurssientuotantorakennukset tuottavat resursseja, mutta eivät kuitenkaan toimi ilman energiaa jota saadaan voimalaitoksista ja satelliiteista. Jos energiaa on liian vähän, tuotanto hidastuu. Jotkut rakennukset nopeuttavat rakennustoimia. Telakalla rakennetaan aluksia ja puolustuslaitoksia, laboratoriossa kehitetään teknologiaa. Rakennuksia voi päivittää paremmiksi, jolloin niiden etu moninkertaistuu. Osan rakennuksista voi rakentaa myös kuuhun.


title: OGame

text: Kaikki alkoi vuonna 2250 – vuosi 'alpha' – jolloin ensimmäinen ihminen otti riskin tähtienvälisessä yli kolmen minuutin lennossa ja lensi pidemmälle kuin yksikään luotain aiemmin. Se oli uudentyyppinen moottori, jota kutsutaan impulssimoottoriksi, ja se mahdollisti ihmiskunnan matkustavan valon nopeudella. Aiempia avaruuslentoja oli toki, mutta ne olivat rajoitettuja, ainoastaan vilkaisuja myöhempiin saavutuksiin. Mutta ihmiskunnan luontainen halu uusiin seikkailuihin pakotti kehityksen jatkumaan ja pidentämään avaruuslentoja pikkuhiljaa vuosien saatossa.


title: OGame

text: Varmaa on, että kilpailu avaruus-lentoyhtiöiden välillä on auttanut uusien keksintöjen ja uuden teknologian kehittymistä. Sillä aikaa kun Boing-yhtiöt vielä luottivat vanhaan palamisreaktioon perustuvaan koneeseen, joka on kielletty maan ilmakehässä, kilpailija ErBus yritti ratkaista ongelmat, joita heillä oli impulssikoneen kanssa. Takaiskut ja räjähdykset synkensivät alkuun näkymiä uudesta teknologiasta, mutta kehitysprosessin edetessä Y-osat korvattiin kemiallisilla yhdisteillä, jotka olivat turvallisempia, ja Al Ainstonen, tunnetun fyysikon, ansiosta näitä yhdistelmiä voitiin käyttää. Sivunäyttämöllä pienemmät yhtiöt ja yksityiset ryhmät tunsivat myös tarvetta avaruuden tutkimiselle ja tarve paremalle, nopeamalle ja myös tehokkaammalle moottorityypille oli ajankohtainen.


title: OGame

text:
Uudet moottorit käyttivät korkeaenergistä deuterium-polttoainetta, jonka ansiosta alukset kykenivät matkustamaan galaksista galaksiin suhteellisen lyhyessä ajassa. Epäonneksi, tämä deuterium oli erittäin harvinaista, Maassa 0,015 % kaikesta vedestä pystyi muodostamaan tätä isotyyppiä. Myöhemmin, paraskaan deuterium ei ollut enää tarpeeksi hyvää, ja uusi tieteellinen väittely alkoi. Keskusteltiin uuden ja paremman polttoainetyypin kehittämisestä. Perusteenaan tunnettu teoria uskottiin, että on mahdollista yhdistää deuterium ja mystillinen kaasu, jota syntyy kvasaarin (kvasistellaarinen objekti) räjähtäessä. Kvanttikemiallinen reaktio tämän sekoituksen kanssa muodostaisi suuren määrän energiaa, niin paljon enemmän, että alukset voisivat matkustaa nopeammin.
Tiedemies Fred Terrane aloitti kehittämään moottoria, joka perustuisi yllä mainittuun teoriaan. Huolimatta kriitikistä, jota tuli joka tieteen alalta, uusi työntövoima moottori todisti teorian toimivaksi, huolimatta, ettei kyseisen ajan tieteen taso olisi tätä sallinut. Käytännössä uusi moottori täytti sille asetetut odotukset, ja kulttuurit kaikialla pystyivät matkaamaan avaruteen helpommin ja nopeammin.


title: OGame

text:
Universumissa oli paljon tilaa uusille siirtokunnille, joten rauha ja hyvinvointi levisivät pian koko universumiin. Näin jatkui vuosikymmenet. Uusia kulttuureita löydettiin, ja uusia myös syntyi, ja elämää levisi avaruuden joka kolkkaan. Universumi oli valoisa ja rauhaisa. Mutta tämä oli ainoastaan tyyntä myrskyn edellä...
Jopa tämän kukoistavan ajan jälkeen, uudet ja nopeammat moottoriteknologiat olivat tutkinnan kohteena. Perusteena vanhat teoriat ja uusi, innokkaan opiskelijan luoma teoria, vallankumouksellinen moottoriteknologia luotiin ja se mullisti kaiken tähän astisen...
Hyperavaruusmoottoriteknologia. Pohjimmiltaan hyperulotteinen kupla neljännessä ja viidennessä ulottuvuudessa eristää sisuksensa näistä ulottuvuuksista toimien kuitenkin neljännen ulottuvuuden lakien mukaisesti. Galaksissa on liikkeen suuntainen kapea näkökenttä. Käyttäen tätä uskomatonta moottoriteknologiaa voivat tutkimusmatkaajat mennä jopa pidemmälle ja syvemmälle avaruuteen ja valloittaa uusia alueita vähentyneiden matkustusaikojen seurauksena. Jälleen astuttiin uuteen aikakauteen, kehitysnopeus kasvoi ja uusia maailmoja löydettiin. Diplomatia näytteli suurta roolia näinä aikoina, ja rotujen väleillä ei juuri ollut konflikteja. Näin oli, kunnes eräässä ihmisten siirtokunnassa löydettiin aiemmin tuntematon kemikaalinen elementti Xentronium. Sodan pitäisi alkaa pian...


title: OGame

text:
Tämä kemikaalinen elementti oli hyvin vaikea löytää, ja löytämistä seuranneiden vuosien aikana sitä pystyttiin keräämään vain 15 mikrogrammaa. Koska elementti löydettiin terranien maalta, pystyivät vain terranilaiset laboratoriot tutkimaan sitä. Xentroniumin oletettiin sisältävän 10 000 terranauringon voiman mikrogrammassa! Tämän tietämyksen levittyä universumiin, nousi syvyyksistä kateus ja sairaus aiheuttaen konflikteja kansojen välille, jotka surullisesti päätyivät sotaan. Pian muodostui kaksi puolta, terranien puoli ja heidän vihollisensa.
Nostradamus aikoinaan sanoi, että sota kestäisi 150 vuotta. Todellisuus osoitti hänen olleen väärässä sodan kestäessä yli 300 vuotta. Tuhannet ja tuhannet kansat revittiin erilleen, kaadettiin tai pyyhittiin täydelliseen hävitykseen. Terranien vihollispuoli alkoi käyttää ultimaattista asetta nimeltään "omegapommi". Kuten nimi jo kertoo, pommin käyttö pyyhkii altaan kokonaisia galaksien osia, vapauttaen ne kaikista sivilisaatioista. Satojen vuosien kuluessa ja vuoden alfa koittaessa, kohtasi universumi vaarallisimmat ja tappavimmat aseet, joita koskaan oli luotu. Aurinkokunta toisensa jälkeen kohtasi kirjaimellisesti loppunsa. Luotiin laskelmia ennustamaan tulevaa: Vain vaivaisen 24 ensimmäisen omegapommin pudottamisen jälkeen kuluneen vuoden jälkeen olisi koko tunnettu avaruus pyyhitty pois, ja jäljelle jäisi vain elotonta avaruutta...
Vain muutamat olivat kykeneviä selviämään, ja vielä harvemat pystyivät lentämään madonreikien läpi universumin koskemattomille alueille – mutta heillä ei ollut paluuta. Uusi elämä...
Suureksi helpotuksekseen ihmiset löysivät itsensä kokonaan uudesta universumista, jossa he eivät koskaan aikaisemmin olleet käyneet... mielenkiintoa herättävästi he löysivät vain yhden planeetan koko alueelta, jonka he pystyivät näkemään...


title: OGame

text:
He uskaltautuivat asettumaan tämän universaalisen ajelehtimisen rauhaan ja kohtasivat oudon elämänmuodon, "Legorianien" kansan. Vierailijoita kohdeltiin hyvin, ja legorianeilla oli samankaltainen teknologinen tietämys. Lopulta legorianit sallivat vierailijoiden asettua legorianien asuttaman maailman lähiympäristöön. He asettivat kuitenkin kaksi ehtoa: Jokainen kansa, jokainen rotu voisi asuttaa vain 9 planeettaa, jotta kaikilla muillakin paenneilla olisi mahdollisuus perustaa uusi sivilisaatio pitkissä konflikteissa tuhotuneiden tilalle. Toisen ehdon mukaisesti jokaisen nousevan valtakunnan tuli perustaa kotimaailmansa senaatti mahdollistamaan kansalaisten keskustelua ja väittelyä. Luonnollisesti kansat ja heidän edustajansa kiitollisina suostuivat ehtoihin ja jopa perustivat kauppajärjestöjä ja vartiojoukkoja edistämään rauhaa ja reiluutta. Uusi sivilisaatio nousi...
Teknologioita tarvitaan uudentyyppisiin rakennuksiin, edistyneimpiin aluksiin sekä uusiin puolustusjärjestelmiin. Lisäksi teknologiat parantavat aluksien nopeuksia, panssarointia, aseistuksia jne. Aseistuksien, panssaroinnin ja suojauksen kehitykset vaikuttavat myös puolustuksen tehoon ja kestävyyteen. Jotkut teknologiat vaativat suuremman tutkimuslaboratorion kuin toiset. Joihinkin teknologioihin tarvitsee toisia teknologioita, ennen kuin niitä voi kehittää. Vain yhtä teknologiaa voi kehittää kerrallaan, mutta galaksienvälisen tutkimusverkon kehittämällä voi hyödyntää monien planeettojen laboratorioita yhtä aikaa.


title: OGame

text: Avaruusaluksia, joita käytetään kaupankäyntiin, kuljetukseen ja hyökkäyksiin, rakennetaan telakalla. Paremmat alukset vaativat suuremman telakan ja enemmän teknologiaa. Jokainen rakennettu telakan taso vaikuttaa alusten ja puolustuksen rakentumisnopeuteen. Pelissä on aluksia joka tehtävään. Pienimpiä aluksia ovat kuljetusalukset ja hävittäjät, suurimpiin kuuluvat taistelulaivat ja Kuolemantähdet.


title: OGame

text: Lista aluksista:


title: OGame

text: Ohjukset:


title: OGame

text: Aluksia ei käsketä suoraan, vaan niistä kootaan laivastoja, joita lähetetään erilaisiin tehtäviin. Tehtävät ovat:


title: OGame

text: Planeetalle voi rakentaa puolustusrakennuksia hyökkäyksiä vastaan. Tähän tarvitaan telakka. Kehittämällä telakkaa ja teknologioita voi rakentaa parempia puolustuksia. Puolustusjärjestelmien ja alusten monipuolisuuden vuoksi puolustus on oltava monesta rakennustyypistä koostettu. Pienimpiä puolustuksia kuten kevyitä lasereita käytetään suojaamaan isompia, kuten plasmatykkejä. Kaikilla tuhoutuneilla puolustussysteemeillä on taistelun jälkeen 70 % mahdollisuus korjautua.


title: OGame

text: Kun valtavassa taistelussa kerääntyy paljon avaruusromua, ne voivat muodostaa kuun. Kuu on erittäin kätevä, jos sen onnistuu saamaan.


title: OGame

text: Lista kuurakennuksista:


title: OGame

text:
Kuutukikohtaa ei voi purkaa rakentamisensa jälkeen.
Käyttääksesi ryhmittymää, klikkaa mitä tahansa planeettaa galaksin näkymässä sensorikantamasi sisällä.


title: OGame

text: Pelaaja voi perustaa liittouman tai liittyä jo olemassa olevaan. Liittoutumissa pelaajat usein auttavat toisiaan tavalla tai toisella. Jotkut liittoumat saattavat olla sodassa tai liitossa keskenään. Useimmissa liittoumissa on tietty minimiraja, joka pelaajan täytyy ylittää, ennen kuin voi liittyä. Jotkin liittoumat eivät ota enempää uusia jäseniä, mutta on olemassa ns. "mass allianceja", jotka ottavat riveihinsä niin paljon pelaajia kuin vain mahdollista, usein ilman mitään pistevaatimuksia. Joihinkin liittoumiin hyväksytään vain kutsusta.


title: OGame

text: Pelaajat keräävät pisteitä, joiden perusteella heidät sijoitetaan ranking-listalle. Yksi piste vastaa tuhatta käytettyä resurssia. Alle 5000 pisteen pelaajien kimppuun ei pysty hyökkäämään kuka tahansa. Lisäksi on laivue-pisteitä joita saa aluksien, satelliittien ja vakoiluluotainten määrästä (1p) ja 1000 laivueeseen käytetystä resurssista


title: OGame

text:
Pimeää materiaa voi hankkia rahalla. Sillä voi ostaa:
OGame-komentaja hyödyt: Rakennusjono, valtakunnan näkymä, paranneltu galaksin näkymä, viestisuodatin, kuvakkeet, mainokseton.Laivueen amiraali hyödyt: maks. laivuepaikat +2Insinööri hyödyt: Vähentää puolustuksen menetykset puoleen, +10 % lisää energiaa.Geologi hyödyt: +10% kaivostuotanto (Metalli, Kristalli, Deuterium.Teknokraatti hyödyt: +2 vakoilun tasoa luotaimille, +25 vähemmän tutkimusaikaa.


title: OGame

text: OGamea valvovat erilaiset operaattorit (Game admin) (Game Operator ja Super Game Operator) ja valvojat. Heillä on oikeus bannata sääntöjä rikkovia pelaajia. Säännöt voivat hieman poiketa toisistaan eri kielisissä OGameissa. Bannatut pelaajat ilmoitetaan universuminsa foorumin pillory-listassa.


title: OGame

text: Säännöt ovat samantapaiset kuin muissakin Gameforgen selainpeleissä (DarkPirates, Gladiatus jne.). Useimmin esiin tuleva sääntö on ns. "bashing rule", eli yksi pelaaja ei saa hyökätä saman pelaajan kimppuun saman päivän aikana kuin korkeintaan kuusi kertaa. Poikkeuksena on liittoumien välinen sota, jolloin sääntö ei ole voimassa.


title: OGame

text: Muita sääntöjä ovat mm. kielletty multi-accounting (yhdellä pelaajalla ei saa olla samassa universumissa kuin yksi käyttäjätili) ja käyttäjätilien vaihtamisen kielto ilman operaattorin lupaa ja valvontaa.


title: OGame

text:
Suomen Ogamessa on tällähetkellä 6 universumia.
Suomessa on myös Andromeda niminen uudentyyppisen ulko-asun Omaava Serveri ja Barym niminen serveri jossa 499 galaksia ja 2x nopeus


title: OGame

text: OGamen foorumi on nimeltään board.


title: Ihmiskauppa

text: Ihmiskauppa on YK:n mukaan toisen ihmisen hyväksikäyttötarkoituksessa tapahtuvaa värväystä, kuljettamista, kätkemistä ja/tai vastaanottamista (ihmissalakuljetusta), johon liittyy uhkaamista, pakottamista, orjuuttamista tai harhaanjohtamista. Ihmiskauppa on järjestäytyneen rikollisuuden tuottoisimpia muotoja ase- ja huumekaupan, internetrikollisuuden, piraattituotteiden ja lääkeväärennösten jälkeen. Se on myös räikeimpiä ihmisoikeusrikkomuksia.


title: Ihmiskauppa

text: Ihmiskauppa ei ole helposti tunnistettava rikos. Tunnetuin muoto on seksuaalinen hyväksikäyttö. Se on kuitenkin vain yksi muoto. Tanskassa suurin osa ihmiskaupan uhreista on seksityöläisiä. Suomessa viranomaiset raportoivat erityisesti työperäisen ihmiskaupan yleistymisestä. Ihmiskauppa on kansainvälistä. Osa uhreista saattaa kieltäytyä avusta, mikä ei vähennä heidän haavoittuvuuttaan. Kansainvälisen siirtolaisuusjärjestön (IOM:n) johtajien mukaan on tärkeää tunnistaa uhrit, tukea laillista maahanmuuttoa laittoman siirtolaisuuden torjumiseksi ja tiedottaa ihmiskaupan muodoista kuluttajien vastuun parantamiseksi ja ihmiskaupan ylläpitämisen sijaan sen torjumiseksi.


title: Ihmiskauppa

text: Suomen vuonna 2006 voimaansaattaman YK:n lisäpöytäkirjan mukaan ihmiskauppaa on:


title: Ihmiskauppa

text: Ei ole yksiselitteisiä merkkejä, joista ihmiskaupan uhrin voisi tunnistaa. Ihmiskaupasta voi kuitenkin kertoa ihmisen pelokkuus, pahoinpitelyn jäljet, se että hän ei selvästikään tunne oikeuksiaan, ei tiedä työnantajansa nimeä, asuinolosuhteet ovat heikot ja hän saattaa asua työpaikallaan, henkilön liikkumisvapautta on rajoitettu, hän on velkavankeudessa esimerkiksi matkan järjestelyyn liittyvien kustannusten vuoksi tai häntä uhataan väkivallalla.


title: Ihmiskauppa

text: Jos epäilee ihmiskauppaa, henkilöltä voi kysyä tarkentavia kysymyksiä siitä, onko hän halutessaan vapaa jättämään työpaikkansa, onko häntä pahoinpidelty henkisesti, ruumiillisesti tai seksuaalisesti, paljonko ja kenelle hän joutuu maksamaan asumisestaan ja elämisestään, tai tuntuuko hänestä että hänelle tai hänen läheisilleen voi tapahtua jotain ikävää, jos hän jättää työnsä. Osa kysymyksistä on suunnattu lääkäreille, mutta niitä voivat soveltaa muutkin.


title: Ihmiskauppa

text: Ihmiskaupan uhrien auttamisjärjestelmästä voi kysyä neuvoa, jos epäilee, että joku on ihmiskaupan uhri.


title: Ihmiskauppa

text: Ihmiskauppa liittyy laittoman työvoiman saantiin, jota ilman kauppojen halvat vihannekset ja tekstiilit pitäisi tuottaa Euroopan ulkopuolella. Varsinkin halpatyövoimana ilman oleskelulupaa maassa olevat siirtolaiset ovat joustava työvoimareservi, jolla ei ole oikeuksia, oli kysymyksessä työturvallisuus, työajat tai palkat. Heidän avullaan voidaan kilpailla hinnoilla niin maataloudessa kuin hikipajoissa.


title: Ihmiskauppa

text: Ihmiskaupan historia on orjuuden historiaa. Vaikka orjuus on kaikkialla maailmassa virallisesti kielletty, on esitetty arvio, että orjia olisi tällä hetkellä eri puolilla maailmaa 27 miljoonaa. Kansainvälisen orjuutta vastaan taistelevan Anti-Slavery International -järjestön mukaan vähintään 2,4 miljoonaa ihmiskaupan uhria työskentelee orjamaisissa oloissa.


title: Ihmiskauppa

text: Sudanissa arabien arvellaan pitävän lähes 90 000 mustaa eteläsudanilaista orjuudessa ja maassa käydään vilkasta orjakauppaa. Euroopassa ja Pohjois-Amerikassa orjuuteen joutuu lähinnä laittomasti maahantulleita siirtolaisia.


title: Ihmiskauppa

text: Ihmiskauppa lisättiin Suomen rikoslakiin kesällä 2004. Ihmiskaupasta voidaan tuomita 4 kuukauden - 6 vuoden vankeuteen ja törkeästä ihmiskaupasta 2-10 vuoden vankeuteen.


title: Ihmiskauppa

text: Vuonna 2007 Suomessa raportoitiin olevan vain viisi ihmiskaupan uhria ja vuonna 2013 määrä oli noussut 56:een. Havaittujen tapausten määrä on kasvussa, mikä johtunee siitä, että poliisi on alkanut panostaa ihmiskaupan paljastamiseen. Vuonna 2014 tuli ilmi 209 ihmiskaupan uhria. Heistä 118 oli naisia ja 13 lapsia. 113 heistä oli tehnyt pakkotyötä ja 81 oli seksuaalisen hyväksikäytön uhreja.


title: Ihmiskauppa

text: Uhrit ovat pääosin kotoisin Nigeriasta (42 henkilöä), Vietnamista (33), Etelä-Aasiasta (26) Itä-Euroopasta ja Keski-Aasiasta (24), muualta Afrikasta (23) ja Länsi- ja Keski-Euroopasta (20). Vastaavasti vuosina 2007–2010 uhrit olivat kotoisin Kiinasta (13), Somaliasta ja Itä-Euroopasta (12), Intiasta (10) ja Nigeriasta (8).


title: Ihmiskauppa

text: Monet ihmiskaupan uhreista ovat Suomessa vapaaehtoisesti ja laillisesti sekä saavat palkkansa omalle pankkitililleen. Suurin osa heistä ei tunnista joutuneensa ihmiskaupan uhriksi.Todellisuudessa tiliä saattaa hallinnoida joku muu, tai uhrin täytyy maksaa käteisellä suuri osa palkastaan takaisin työnantajalle. Uhrit joutuvat alisteiseen, vahvaan riippuvuussuhteeseen, josta on vaikea murtautua ulos etenkään silloin kun hyväksikäyttäjät ovat sukulaisia tai tuttavia.


title: Ihmiskauppa

text: Vuonna 2006 käyttöön otettu auttamisjärjestelmä tarjoaa uhreille apua ja suojelua. Uhrin luvataan saavan apua, vaikka hän olisi laittomasti maassa, hänellä ei olisi henkilöllisyyspapereita tai passia tai hän osaisi vain äidinkieltään. Mukaan on hyväksytty myös ihmisiä, joiden kohdalla on kysymys ihmiskaupan kaltaisista rikoksista, kuten törkeästä parituksesta, kiskonnantapaisesta työsyrjinnästä ja törkeästä laittoman maahantulon järjestämisestä. Ihmiskaupan uhrien auttaminen voi sisältää majoituksen, sosiaali- ja terveyspalveluita, oikeudellista neuvontaa ja avustamista, turvallisuusjärjestelyitä ja muita uhrin tarvitsemia tukitoimia, kuten kriisiapua. Auttamisjärjestelmään päästäkseen riittää pelkkä epäilys ihmiskaupan uhriksi joutumisesta. Uhri on auttamisjärjestelmässä tavallisesti parin vuoden ajan, sillä oikeusprosessit ovat pitkiä. Ihmiskaupan uhrit voivat saada väliaikaisen oleskeluluvan oikeusprosessin ajaksi. Järjestelmästä vastaa valtion ylläpitämä Joutsenon vastaanottokeskus.


title: Ihmiskauppa

text: Vuonna 2015 järjestelmään tulleista noin 50 asiakkaasta 71 prosenttia oli naisia, ja yleisimmät kotimaat olivat Nigeria, Suomi ja Ukraina. Lähes puolet oli joutunut työperäisen ihmiskaupan kohteeksi. Jokunen ihminen oli joutunut pakkoavioliiton uhriksi. Niissä tapauksissa sopimus oli tehty kotimaassa ja uhri oli lähetetty puolisoksi Suomeen.


title: Ihmiskauppa

text: Vuonna 2015 hallitus antoi lain, jonka tarkoitus oli selkeyttää auttamisjärjestelmää päivittämällä ihmiskaupan uhrien auttamiskäytännöt ja niiden edellytykset ulkomaalaislakiin ja lakiin kansainvälistä suojelua hakevan vastaanotosta. Lakiin sisältyi myös toipumisajan laajentaminen kaikkia uhreja koskevaksi, ei vain laittomasti maassa olevia. Uhreilla on oikeus 30 vuorokauden toipumisaikaan, jolloin esitutkintaviranomainen tai syyttäjä ei vielä ota heihin yhteyttä ihmiskaupparikoksen selvittämiseksi. Olosuhteiden edellyttäessä aikaa voidaan jatkaa enintään 60 vuorokaudella. Toipumisaika keskeytetään, jos uhri päätetään poistaa auttamisjärjestelmästä.


title: Ihmiskauppa

text: Osa uhreista ei halua hakeutua järjestelmän piiriin. Paperittomien ihmisten pelko on usein aiheellisesta, sillä paperiton maahanmuuttaja ottaa ison riskin maastakarkoituksesta lähtiessään peräämään oikeuksiaan riippumatta oikeudenkäynnin tuloksesta. Lähtömaahan palauttaminen saattaa tarkoittaa palaamista lähtötilanteeseen ja tulemista jälleen uhriksi.


title: Ihmiskauppa

text: Tuomioiden vähäisen määrän arvellaan johtuvan siitä, että ihmiskaupan uhrien tunnistaminen on yhä vaikeaa ja monet tapaukset pysyvät vieläkin piilossa. Ihmiskauppaa ei aina eroteta maahanmuuttajien salakuljetuksesta, vaan monet tapauksista todetaan salakuljetusrikoksiksi. Tällöin ihmiskaupan uhrit nähdään usein laittomina maahanmuuttajina, jolloin heidät karkotetaan maasta sen sijaan että he saisivat tarvitsemaansa tukea. Matalia tuomiota on kritisoitu ihmiskaupan jatkumisen mahdollistamisesta.


title: Ihmiskauppa

text: Elokuussa 2008 Helsingin käräjäoikeus vangitsi 20- ja 21-vuotiaat virolaismiehet epäiltynä ihmiskaupasta heinä- ja elokuussa 2008 Helsingissä. Lopulta oikeus tuomitsi heidät parituksesta - ei ihmiskaupasta. 20-vuotias sai aiemmin marraskuussa 2006 Helsingin käräjäoikeudelta 30 päiväsakkoa Tapiolan Stockmannilta varastettujen vaatteiden hallussapidosta.


title: Ihmiskauppa

text: Suomen ensimmäinen tuomio työperäisestä ihmiskaupasta annettiin Helsingin käräjäoikeudessa vuonna 2012. Uhreina oli kaksi helsinkiläisen kynsistudion vietnamilaista työntekijää, jotka vietnamilaissyntyiset työnantajat olivat värvänneet kotimaastaan. Suomessa työntekijät oli laitettu työskentelemään 56 tuntia viikossa kuutena päivänä viikossa, minkä lisäksi he tekivät työnantajiensa kotitöitä. Palkkaa ei maksettu, sillä palkan sanottiin menevän veroihin, elinkustannuksiin ja maahantulon kuluihin. Ensimmäisenä Suomeen saapunutta naista painostettiin aborttiin, johon hän ei suostunut, mutta joutui tekemään töitä synnytykseen asti ja palaamaan vain parin viikon jälkeen töihin. Hän mainitsi neuvolassa palkattoman työnsä, jonka jälkeen poliisista neuvottiin tekemään rikosilmoitus. Uhri ei uskaltanut toimia ennen kuin lapsen isä saapui Suomeen. Mies oli velkaa työnantajilleen. Hän työskenteli palkatta, sillä työnantajien mukaan hän oli liian hidas ja huono työntekijä. Velka ei näin ollen lyhentynyt. Työntekijät pakenivat poliisin avulla turvakotiin. Naisen mukaan ei ollut itse ymmärtänyt olevansa ihmiskaupan kohde.


title: Ihmiskauppa

text: Vuonna 2014 95 prosentilla maailman maista on ihmiskaupan kriminalisoiva lainsäädäntö. Kehitys on ollut nopeaa, sillä vielä vuonna 2003 ihmiskaupan kieltävä lainsäädäntö oli vain 42 prosentilla maailman maista.


title: Ihmiskauppa

text: Kolme suurinta ihmiskaupan kohdealuetta ovat Lähi-idän rikkaat maat, Pohjois-Amerikka ja läntinen Eurooppa. Näille alueille virtaavat ihmiskaupan uhrit ovat pääosin kotoisin Etelä-Amerikasta, Saharan eteläpuolisesta Afrikasta, Etelä- ja Kaukoidästä sekä Keski-Euroopasta. Kuitenkin yli kolmasosa, eli 34 prosenttia ihmiskaupasta tapahtuu valtioiden sisällä. Kaikista ihmiskaupan uhreista merkittävä osa on kotoisin Kaukoidästä.


title: Ihmiskauppa

text: 70 prosenttia ihmiskaupan uhreista on aikuisia naisia. Heistä 53 prosenttia on seksuaalisen hyväksikäytön uhreja. 62 prosenttia Afrikassa raportoiduista ihmiskaupan uhreista on lapsia. Aasiassa pakkotyö on yleisin ihmiskaupan muoto (64 prosenttia tapauksista).


title: Ihmiskauppa

text: Uhreja on laskettu olevan kaikkiaan 140 000, ja 84 prosenttia heistä joutui seksityöhön. YK:n arvion (2009) mukaan Euroopassa on 30 kertaa enemmän ihmiskaupan uhreja kuin mitä viralliset tilastot osoittavat, jopa 270 000. Ihmiskaupan uhreja saapuu läntiseen Eurooppaan kaikkialta maailmasta, yli 130 eri valtiosta. Kuitenkin 65% EU-maissa olevista ihmiskaupan uhreista on kotoisin EU-maista.


title: Ihmiskauppa

text: Vielä vuonna 2003 vain yhdeksällä maalla oli ihmiskaupan kieltävä lainsäädäntö, nykyisin se on 39 maalla. YK:n huume- ja rikosviraston UNODC:n vuonna 2010 julkistaman raportin mukaan rikollisryhmät saavat Euroopassa ihmiskaupalla taloudellista hyötyä 2,5 miljardia euroa vuodessa.


title: Ihmiskauppa

text: 80% ihmiskaupan uhreista on naisia ja tyttöjä, ja 65% aikuisia naisia, jotka ovat joutuneet seksuaalisen hyväksikäytön uhreiksi.


title: Ihmiskauppa

text: Ilmitulleiden tapausten määrä eräissä maissaTutkija Anna Kontulan mukaan seksityön estäminen ei ole oikea keino puuttua ihmiskauppaan. Ihmiskauppaa on mm. rakennusteollisuudessa, maataloudessa ja ravintola-alalla. Seksinostosta, ydinsähkön tilaamisesta, ostopuolukoista ja asioinnista etnisessä ravintolassa ei Kontulan mielestä silti kannata määrätä sakkotuomiota, koska kriminalisointi voi pikemmin kasvattaa sitä kunkin alan harmaata puolta, jossa ihmiskauppiailla on tilaa toimia.


title: Ihmiskauppa

text: Antropologi Laura Agustínin mukaan thaimaalaisten seksityöntekijöiden mielestä ihmiskaupan vastaiset toimet ovat heidän suuri ongelmansa. Hänen mukaansa ihmiskaupan vastustamisen nimissä "autetaan" ihmisiä, jotka eivät sitä haluaisi tai jotka jopa kokevat "auttamisen" tuhoavan heidän elämänsä.


title: Ihmiskauppa

text: Jalkapallon EM-kisoissa Ukrainassa 2012 väitettiin ihmiskaupan lisääntyneen. YK:n ihmiskauppaohjelman uutisoiman IOM-tutkimuksen mukaan väite oli väärä, seksityö ja ihmiskauppa sekoitettiin toisiinsa. Seksityövoimaa ei riistetty eikä yhtään ihmiskaupan uhria löydetty, ei muitakaan viitteitä. Muistakin urheilukilpailuista on esitetty vastaavia väitteitä, mutta niissäkään tutkimustulokset eivät ole tukeneet väitteitä.


title: Ihmiskauppa

text: Myös Lontoon olympialaisissa vuonna 2012 esitettiin vastaavia väitteitä ja puhdistustoimissa pidätettiin ja karkotettiin seksityöntekijöitä satunnaisesti. Vihreän puolueen puheenjohtaja Jenny Jones vaati vainon lopettamista: "Lontoon seksityöntekijät tarvitsevat suojelua eivätkä vainoa."


title: Ihmiskauppa

text: Orjakaupan aikana perustettu Anti-Slavery International ei kannata ihmiskauppatuotteiden (osin mm. puuvilla, tupakka, kaakao, kahvi ja sokeriruoko) boikottia, koska se köyhdyttäisi köyhiä entisestään. Köyhyys on ihmiskaupan eräs syy ja vaurastuminen lääke.


title: Vilhelm Tyroslainen

text: Vilhelm Tyroslainen ("Guillaume de Tyre"; noin 1130 – 1185) oli Tyroksen arkkipiispa ja historioitsija. Hänen tärkein teoksensa on ensimmäistä ristiretkeä käsittelevä "Historia rerum in partibus transmarinis gestarum".


title: Vilhelm Tyroslainen

text: Vilhelm Tyroslainen syntyi Jerusalemissa noin vuonna 1130. Vuoden 1146 tienoilla hän muutti Eurooppaan opiskelemaan ja palasi Jerusalemin kuningaskuntaan vuonna 1165. Vuonna 1170 hänestä tuli kuningas Almaric I:n pojan Baudouinin opettaja. Vilhelm huomasi pian, että nuori prinssi sairasti lepraa. Tripolin kreivistä Raymondista tuli hallitsija nuoren Baudouinin ollessa alaikäinen. Raymond teki Guillaumesta muun muassa Jerusalemin kanslerin. 6. kesäkuuta 1175 hänestä tehtiin myös Tyroksen arkkipiispa. Vuonna 1180 hän oli ehdolla Jerusalemin patriarkaksi.


title: Sputnik 4

text: Sputnik 4 oli neuvostoliittolainen satelliitti, joka toimi miehitetyn Vostok-avaruusaluksen teknologiakokeena. Alus oli tyypiltään Vostok 1KP -prototyyppi eikä siinä ollut lämpökilpeä. Aluksessa oli kuitenkin paluuraketit joiden oli tarkoitus ohjata alus hallittuun ilmakehäpaluuseen.


title: Sputnik 4

text: Aluksen hyötykuormana oli paineistetussa Vostok-kapselissa tieteellisiä sensoreita, televisiokamera sekä ihmisnukke. Lennon tarkoitus oli testata Vostok-järjestelmien kelpoisuutta miehitettyyn lentoon ja mukana oli myös nauhuri, joka toisti lennon aikana ihmisen puhetta radiojärjestelmien riittävyyden testaamiseksi. Näitä signaaleja vastaanotettiin monessa paikassa ympäri maailmaa, mikä sai jotkut tahot erheellisesti luulemaan että kyseessä oli miehitetty lento ja se on edelleen suosittu salaliittoteoria.


title: Sputnik 4

text: Lähestyttäessä paluurakettien käynnistystä havaitsivat jotkut lennonvalvojat ongelmia aluksen automaattisessa infrapuna-asennonhallintajärjestelmässä vikoja, eikä lennonjohdossa oltu varmoja pystyisikö alus määrittämään itselleen oikean asennon paluurakettien polttoa varten. Lennonvalvojat halusivat käyttää auringon paikannukseen perustunutta varajärjestelmää, mutta ensisijaisen järjestelmän suunnitellut insinööri vastusti suunnitelmaa ja lentoa jatkettiin alkuperäisen suunnitelman mukaisesti.


title: Sputnik 4

text: Kuten lennonvalvojat olivat epäilleetkin, oli alus väärässä asennossa, kun sille lähetettiin komento käynnistää jarrumoottorit ja ilmakehään ohjaamisen sijaan poltto nostikin aluksen kiertorataa. Tämän jälkeen Vostok-kapseli erkaantui muusta aluksesta kuten normaalissa paluussa, jonka jälkeen kapselin elossapitojärjestelmät jatkoivat toimintaansa. Näin ollen epäonnistuneesta paluusta huolimatta lento todisti Vostok-kapselin kykenevän miehitettyyn kiertoratalentoon. Paluujärjestelmän toimintavian vuoksi tulevien lentojen kiertoradat suunniteltiin niin että paluujärjestelmästä huolimatta ohjautuisivat alukset kymmenen päivän kuluttua turvalliseen ilmakehään paluuseen.


title: Sputnik 4

text: Sputnik 4 paloi lopulta hallitsemattomasti ilmakehässä yli kaksi vuotta myöhemmin. Ainoa paluusta selvinnyt osa oli putosi keskelle Manitowocin pääkatua Wisconsinissa Yhdysvalloissa.


title: Joseph Kasa-Vubu

text: Joseph Kasa-Vubu (tai Kasavubu, 1910 – 24. maaliskuuta 1969) oli Kongon demokraattisen tasavallan ensimmäinen presidentti vuosina 1960–1965.


title: Joseph Kasa-Vubu

text: Kasa-Vubu syntyi Tshelassa, Mayomben alueella vuonna 1910. Hän opiskeli pappisseminaarissa ja opettajakoulussa. Hän joutui hylkäämään opettajan uran, koska hänellä ei ollut varaa maksaa lukukausimaksuja. Hän toimi apulaiskirjanpitäjänä siirtomaahallinnon talousministeriössä.


title: Joseph Kasa-Vubu

text: Vuodesta 1955 Kasa-Vubu johti Kongon itsenäistymistä ajavaa Abakoa, joka oli kongojen muodostama poliittinen liike. Maan itsenäistyttyä 30. kesäkuuta 1960 Kongon parlamentti valitsi hänet maan ensimmäiseksi presidentiksi. Kongossa puhkesi heti kriisi timantti- ja metallikaivoksistaan rikkaiden Katangan ja Etelä-Kasain maakuntien julistauduttua itsenäisiksi. Kasa-Vubu oli poliittisesti vanhoillinen, kun taas pääministeri Patrice Lumumba oli kansallismielinen ja radikaali, joten he joutuivat vastakkain ja määräsivät armeijan pidättämään toisensa. Tilanne ratkesi Kasa-Vubun hyväksi, kun armeijan komentaja Joseph-Désiré Mobutu antoi hänelle tukensa syyskuussa. Lumumba luovutettiin vihollisilleen Katangaan, jossa hänet surmattiin.


title: Joseph Kasa-Vubu

text: Kasa-Vubu johti maata seuraavat viisi vuotta heikkojen hallitusten tuella. Vuonna 1964 hän nimitti Katangan johtajan Moise Tshomben pääministeriksi saadakseen kaivoksia turvanneet belgialaiset palkkasotilaat puolelleen idässä kapinoivia Laurent Kabilan johtamia vasemmistolaisia vastaan.


title: Joseph Kasa-Vubu

text: Mobutu kaappasi vallan toisen kerran 25. marraskuuta 1965 ja päätti Kasa-Vubun ja Tshomben välisen kiistan. Hän nimitti tällä kertaa itsensä valtionpäämieheksi. Kasa-Vubu vetäytyi politiikasta.


title: Heinrich Hertel

text: Heinrich Hertel (13. marraskuuta 1901 Düsseldorf – 5. joulukuuta 1982 Berliini) oli saksalainen lentokoneinsinööri.


title: Heinrich Hertel

text: Hän valmistui insinööriksi Münchenin teknisestä oppilaitoksesta vuonna 1926 ja sai työpaikan Junkersilta. Vuonna 1932 hän siirtyi Heinkelille, jossa nousi kahdessa vuodessa tekniseksi johtajaksi. Hän johti tällöin Heinkel He 100 ja Heinkel He 111 -lentokoneiden suunnittelua.


title: Heinrich Hertel

text: Toukokuussa 1939 hän palasi Junkersille, sen johtokuntaan. Hän vaikutti Junkers Ju 288 ja Junkers Ju 248 -koneiden suunnitteluun.


title: Heinrich Hertel

text: Toisen maailmansodan jälkeen hän työskenteli Ranskassa. Hän palasi Saksaan vuonna 1950 opettaen ilmailutekniikkaa Berliinissä. Vuodesta 1959 alkaen hän toimi vuoteen 1977 asti, jolloin siirtyi eläkkeelle, Focke-Wulfin teknisenä neuvonantajana.


title: Jupiterin pilvet

text: Jupiterin pilvet ovat Jupiterissa olevia vaaleita vyöhykkeitä (engl. "zone") ja tummia vöitä (engl. "belt"). Vaaleat vyöhykkeet ovat matalapaineen alueita ja tummat vyöt korkeapaineen alueita. Jupiterissa on monia tummia ja vaaleita pyörteitä. Tunnetuin pyörre on melko pysyvä Jupiterin Suuri punainen pilkku. Jupiterin pilvet koostuvat monista kerroksista: ylinnä on ammoniakkijääpilviä ja huomattavasti alempana vesijääpilviä ja vesipisarapilviä.


title: Jupiterin pilvet

text: Jupiterin pilvet koostuvat enimmäkseen vaaleista vyöhykkeistä, joissa kaasu nousee ylöspäin, ja tummista vöistä, joissa kaasu laskeutuu alaspäin ja pilvet ovat matalammalla. Vaaleat alueet ovat matalapaineita, tummat korkeapaineita. Koska eri korkeuksilla on lämpötilojen mukaan erilaisia kemiallisia yhdisteitä, pilvet värjäytyvät erivärisiksi. Värien aiheuttajia ei tiedetä täsmälleen.


title: Jupiterin pilvet

text:
Planeetan päiväntasaajan tienoilla on kaksi melko kirkasta ja paksua pilvivyöhykettä. Pohjoisempana
on kaksi paksua tummaa vyötä ja niin edelleen. Suurimmat tuulen nopeuserot havaitaan alueiden rajalla. Vaaleissa vyöhykkeissä tuulee myötäpäivään ja tummissa vastapäivään. Eteläisellä pallonpuoliskolla on suuri punertava pyörremyrsky, Jupiterin suuri punainen pilkku.


title: Jupiterin pilvet

text: Planeetan eteläisen pallonpuoliskon kolmesta kirkkaasta valkeasta pilkusta yhdistyi aikoinaan voimistuva Jupiterin pieni punainen pilkku eli ovaali BA (engl. myös Red Junior). Vuonna 1972 nähtiin pari vuotta kestänyt punainen pilkku pohjoisella pallonpuoliskolla.Päiväntasaajan lähellä näkyy kiemuraisia vanoja, jotka syntyvät alkujaan pienestä alueesta mutta leviävät pian laajalle. Noin 2 000 kilometrin läpimittaisen vanan kärjessä on noin 200 kilometrin läpimittaisia, kumpupilvimäisiä muodostumia. Muuten Jupiterissa on sekä tummia että valkeita pyörremyrskyjä. Jupiterin pilvissä näyttää tapahtuvan muutoksia 70 vuoden jaksoissa.


title: Jupiterin pilvet

text:
Jupiterin pilvet pyörivät eri leveysasteilla vaihtelevilla nopeuksilla. Niinpä Jupiterin pyöriminen kuvataan kolmella eri nopeudella pyörivällä järjestelmällä eli "systeemillä", jotka merkitään roomalaisin numeroin I, II ja III. Jupiterin pilvien arvellaan koostuvan täytekakkumaisesti eri korkeuksilla eri aineista koostuvista pilvistä. Vaakasuorien tuulten nopeudet Jupiterin pilvissä ovat 700 km/h luokkaa: ne ovat hyvin samanlaisia kuin Maan suihkuvirtaukset.
Lämpötila kasvaa melko nopeasti pilvissä alaspäin mentäessä. Jupiterissa riehuu voimakkaita ukkosia.


title: Jupiterin pilvet

text: Jupiterissa näkyy erivärisiä pilvimuodostumia. Pilvien erilaiset värit johtuvat erilaisista kemiallisista yhdisteistä. Tummat ja vaaleat alueet näyttävät lämpökuvassa erilämpöisiltä: tummat vyöt ovat lämpimiä ja vaaleat vyöhykkeet kylmiä. Tästä on päätelty, että Jupiterissa on eri korkeuksilla olevia erilaisia pilviä: kylmät valkeat pilvet ovat korkealla, tummat syvemmällä. Valkeiden pilvien kohdalla tapahtuu kaasun virtausta ylös, tummien kohdalla alas. Alaspäin Jupiterin ilmakehään mentäessä lämpötila nousee, ja näin eri aineet koostavat tutkijoiden mukaan pilviä eri korkeuksille.


title: Jupiterin pilvet

text: Tutkijat ovat laskeneet Jupiterille mahdollisia pilvikerroksia. Ylimpänä on ammoniakkijääpilviä: ensin cirruspilviä ja sitten kumpupilviä. Alempana on luultavasti ammoniumvetysulfidipilviä, jotka vastaavat tummia vöitä. Oletetaan, että vielä alempana olisi vesijääpilviä ja vesipisarapilviäkin. Näiden pilvien paksuus on noin 75 kilometriä. Pilvien korkeudella kaasukehä on konvektiivinen: siinä tapahtuu pilviä synnyttäviä, ylöspäin suuntautuvia kaasuvirtauksia ylös sekä pilviä hajottavia, alaspäin suuntautuvia virtauksia. Vesipisarapilvien alla on kuumaa. 100 barin pinnalla lämpötila on noin 600 K eli 300 °C ja 1 000 barin pinnalla 1 300 K eli 1 000 °C. Noin 1 000 barissa 600 kilometrin syvyydessä alkaa mahdollisesti kerros, jossa lämpö siirtyy konvektion eli kaasuvirtausten sijasta säteilemällä. Vielä alempana satojen asteiden lämpötilassa lienee muun muassa piiyhdisteitä SiO3, magnesiumia ja rautaa. Jupiterin kaasukehä ei sisällä paljoa heliumia, koska helium on lajittunut alaspäin.. Jupiterin nestemäisen vedyn kerros alkaa vyöhykkeeltä, jossa tiheys on noin 0,5 g/cm2, lämpötila 2 000 K ja paine suunnilleen 100 000 baria..


title: Jupiterin pilvet

text: Maahan näkyvät pilvet ovat värin mukaan seuraavat: sininen alimpana, sitten laajalle levinneet ruskea ja valkoinen ja ylinnä punainen, jota näkyy Suuressa punaisessa pilkussa. Metaani CH:sta esiintyy Jupiterin kaasukehässä vain kaasuna, eikä se siis tiivisty pisaroiksi tai kiteiksi. Ammoniakkikiteillä on kuutiollinen symmetria, joka muistuttaa hiilidioksidijään symmetriaa. Kiteet ovat oktahedrisia, kuboktahedrisia tai rombisia dodekaedreja. Näin ollen Jupiterissa näkyy haloilmiöitä, jotka muistuttavat ennustettuja Marsin haloilmiöitä. Ammoniakkipilvien alapuolella olevia ammoniumvetysulfidipilviä värjäävät tummiksi luultavasti ketjuuntuneet rikkiyhdisteet tai fosforiyhdisteet ja orgaaniset yhdisteet. Ammoniakki ja ammoniumvetysulfidi ovat yksinään ilman värjääviä molekyylejä valkoisia.


title: Jupiterin pilvet

text: Jupiterin pilviä tutki mittalaitteilla Galileo-luotain, joka havaitsi vain yhden paksun pilvikerroksen. Vesijääpilviä ei luotain havainnut, vaikka se upposi 22-23 ilmakehän paineeseen asti. Tämän väitetään johtuvan siitä, että tällä Jupiterin alueella sattui olemaan laskuvirtaus. Jupiterissa on havaittu joskus ukkospilviä, joiden uskotaan olevan vesijääpilviä.Jupiterin yöpuolelta avaruusluotaimella otettujen kuvien avulla on havaittu ukkosia 50–75 kilometriä planeetan näkyvän pilvipinnan alla. Muuten ammoniakkipilvet peittävät suurimman osan ukkosista. Vesipilviä arvellaan olevan noin 50 kilometriä pinnan alla. Salamat ovat satoja kertoja voimakkaampia kuin Maassa tai vähintään yhtä voimakkaita kuin Maan voimakkaimmat salamat. Ukkosten syntymekanismi on sama kuin Maassa, eli ylöspäin nouseva lämmin kostea ilma tiivistyy rakeiksi, mutta ilman lämpö on peräisin Jupiterin sisältä eikä Auringosta niin kuin Maan kohdalla. Ukkoset syntyvät vesipilvissä, joissa syntyy toisiinsa hankaavia rakeita ja jääneulasia, jotka varautuvat törmäyksissä eri tavoin.. Vesipilvet voivat nousta ammoniakkipilvien yläpuolelle. Ukkospilven alaosassa on vetinen osa, kun taas yläosan alasimessa on ammoniakkikiteitä. Ukkospilven ammoniakkipilvi nousee 25 kilometriä ympäristön pilvien ylle, mutta vesipilviosa ulottuu 50 kilometriä pilvipinnan alle..


title: Jupiterin pilvet

text: Jotkut myrskyt muistuttavan Maan mesomittakaavan konvektiivisia järjestelmiä. Myrskyt kasvavat jopa 1 000 kilometrin läpimittaisiksi muutamassa päivässä. Jotkut ukkoset ovat 80 kilometriä korkeita ja jopa 4 000 kilometriä leveitä. Salamointi tapahtunee enimmäkseen 3-4 barin painepinnalla ja vaatii vesihöyryä 1-2 g/m.


title: Jupiterin pilvet

text: Vyöt ja raidat vuorottelevat kaventuen 50 leveysasteelle. Joskus napa-alueilla havaitaan SSSTB, SSSTZ ja NNNTB sekä NNNTZ. SEB ja NEB ovat leveitä tummia vyöhykkeitä päiväntasaajan suunnassa. Jupiterin Suuren punaisen pilkun lyhenne on GRS (engl. Great Red Spot). Suuri punainen pilkku on eteläisessä trooppisessa vyöhykkeessä (STrZ) oleva eteläisen ekvaattorivyön (SEB) sisään ulottuva pullistuma. Se on korkeapaineen vyöhyke. Sen ympärillä näkyy usein tumma reunus (engl. Great Red Spot Hollow (GRH)). Vöiden ja Suurem punaisen pilkun tummuus vaihtelee vuosittain. Eteläisessä lauhkean alueen vyössä (STB) näkyi aiemmin kolme pitkäikäistä ovaalia FA, BC ja DE, mutta nämä yhtyivät 2000-luvulla yhdeksi punertavaksi ovaaliksi BA.


title: Jupiterin pilvet

text: Systeemi I:n ja II:n ero on viiden Jupiterin pyörähdyksen jälkeen 15 pituusastetta. Eteläisellä pallonpuoliskolla, jolla Suuri punainen pilkku sijaitsee, tuulet puhaltavat tummien vöiden eteläreunalla länteen ja pohjoisreunalla itään.


title: Jupiterin pilvet

text: Jupiterin pilvissä on monia yksityiskohtia, jotka näkyvät hyvin keskikokoisilla harrastajakaukoputkillakin.


title: Helmut Gröttrup

text: Helmut Gröttrup (syntyi 1916, kuoli 1981) oli saksalainen raketti-insinööri, joka suunnitteli V-2-ohjuksen ohjausjärjestelmän ja joka oli Wernher von Braunin insinööreistä johtavia niistä, jotka siirtyivät toisen maailmansodan jälkeen Neuvostoliittoon Sergei Koroljovin rakettiohjelmaan.


title: Helmut Gröttrup

text: Hän asui toisen maailmansodan jälkeen Saksan läntisellä miehitysvyöhykkeellä. Hän ei halunnut siirtyä Yhdysvaltoihin mm. perhesyistä. Venäläiset tarjosivat korkeaa palkkaa V-2-työn jatkamisesta Saksan itäosasta käsin.


title: Helmut Gröttrup

text: Syyskuusta 1945 lokakuuhun 1946 Gröttrup toimi Saksan Neuvostoliiton miehitysvyöhykkeellä Korolevin alaisuudessa, jonka jälkeen ko. saksalaisryhmä perheineen siirrettiin Neuvostoliittoon.


title: Helmut Gröttrup

text: Marraskuuhun 1947 mennessä saksalaiset toteuttivat 11 V-2-rakettien koelaukaisua Gorodomlijan saarelta. Viisi laukaisuista onnistui. Tämän jälkeen saksalaisten tutkimustyöurakka oli tehty. He joutuivat olemaan karanteenissa 1950-luvun puoliväliin, kunnes heidän tietonsa Neuvostoliiton rakettiohjelman tilasta oli vanhentunutta tietoa.


title: Helmut Gröttrup

text: 22. marraskuuta 1955 Gröttrup muutti takaisin Saksaan.


title: Kuisma Aalto

text: Kuisma ”Kuge” Aalto (s. 1975 Turku) on suomalaisen thrash metal -yhtye Mokoman kitaristi ja taustalaulaja. Hän toimii myös Mokoman jäsenten perustaman Sakara Records -levy-yhtiön viestintäjohtajana sekä on toiminut IndieCo ry:n, Suomen riippumattomien levy- ja tuotantoyhtiöiden yhdistyksen, hallituksen jäsenenä vuosina 2005–2006 .


title: Kuisma Aalto

text: Aalto on opiskellut Tampereen yliopistossa tietojenkäsittelytiedettä ja yrityksen hallintoa.


title: Kuisma Aalto

text: Hän oli myös yksi The Macheten perustajajäsenistä ja soitti yhtyeessä kitaraa kunnes Santtu Hämäläisen liityttyä yhtyeeseen vaihtoi soittimekseen basson. Hän kuitenkin erosi yhtyeestä tammikuussa 2005 työ- sekä henkilökohtaisiin kiireisiin vedoten.


title: Kuisma Aalto

text: Aalto käyttää pääasiassa ESP-merkkisiä kitaroita, Mesa/Boogie Triple Rectifier -kitaravahvistinta, kahta Mesa/Boogie Recto Standard 4×12 -kaappia ja Boss-efektipedaaleita.


title: Kuisma Aalto

text: Aalto on 196 cm pitkä ja hänet tunnetaankin pituudestaan Mokoman fanien keskuudessa ja häntä, sekä toista kitaristia Tuomo Saikkosta kutsutaankin torneiksi. Hän pelannut myös salibandya Suomen vanhimmassa salibandyseura Ylhäksessä ja sen miesten II-joukkueessa.


title: Kuisma Aalto

text: Luettelo Aallon kitaroista:


title: Paroni Zemo

text: Paroni Zemo (toinen paroni Zemo esiintyi ensin nimellä Feenix) on nimi Marvel-kustantamon luomille superroistoille. Marvel-universumissa on vaikuttanut kaksi tunnettua miestä, joilla on Paroni Zemon titteli. Nämä ovat useimmiten aiheuttaneet hankaluuksia Kostajille ja Kapteeni Amerikalle.


title: Paroni Zemo

text: Alkuperäinen Paroni Zemo nähtiin ensimmäisen kerran takautumassa "The Avengers" -lehden numerossa 4 (1964), mutta nimettiin ja esiteltiin kokonaan vasta "The Avengers" -lehden numerossa 6 (1964). Toinen Paroni Zemo esiintyi "Captain America" -lehden numerossa 168 (1973). Ensimmäisen Paroni Zemon loivat Stan Lee ja Jack Kirby, toisen Tony Isabella ja Sal Buscema.


title: Paroni Zemo

text: Ensimmäinen paroni Zemo oli natsi-Saksan nerokas tiedemies, joka keksi useita aseita mukaan lukien superliiman, jonka liimaamia esineitä ei pystytty irrottamaan mitenkään (myöhemmin superroisto Ansamies keksi vasta-aineen superliiman vaikutukselle.) Hän piti huppua taistellessaan kapteeni Amerikkaa vastaan. Eräässä kohtaamisessa Zemo oli kehittänyt superliiman,mutta kapteeni Amerikka sai sen selville ja hajotti koeputket. Huppu jäi paroni Zemolle päähän superliiman vaikutuksesta. Paroni Zemo taisteli kapteeni Amerikkaa vastaan useita kertoja tapahtuman jälkeen raivoissaan kasvojensa menetyksestä.


title: Paroni Zemo

text: Kapteeni Amerikka selvisi kuitenkin useista hyökkäysyrityksistä. Kuultuaan että kapteeni Amerikka oli hengissä Zemo käski tiiminsä Pahuuden Mestarit liimaamaan koko kaupungin superliimalla. Kapteeni Amerikka saapui paikalle Kostajien: Thorin, Rautamiehen, Jättiläisen ja Ampiaisen kanssa. Kostajat voittivat Zemon ja Pahuuden mestarit.


title: Paroni Zemo

text: Myöhemmin Zemo liittoutui Lumoojattaren ja Teloittajan kanssa tuhotakseen Kostajat.


title: Paroni Zemo

text: Zemo antoi Simon Williamsille supervoimat ja Williamsista tuli Ihmemies. Ihmemies houkutteli Kostajat ansaan, mutta Ihmemies pelasti Kostajat Zemolta. Zemo ampui Ihmemiestä, mutta Kostajat ehtivät Jättiläisen laboratorioon ja tallensivat hänen tajuntansa tietokoneeseen. Zemo kuoli myöhemmin kun kapteeni Amerikka pudotti kallionlohkareet hänen päällensä.


title: Paroni Zemo

text: Paroni Heinrich Zemon poika Helmut Zemo kuuli isänsä kuolemaan johtaneesta tilanteesta ja syytti tästä kapteeni Amerikkaa. Helmut käytti isänsä muistiinpanoja apunaan kun hän loi uudestaan useita isänsä luomia keksintöjä, mukaan lukien Liima-X. Zemo otti nimen Feenix ja vangitsi kapteeni Amerikan ja Haukan Liima-X:ää sisältävän padan alle. Nämä kuitenkin pakenivat ja kapteeni taisteli Feenixiä vastaan. Taistelussa Zemo putosi nesteeseen ja kapteeni Amerikka ja Haukka luulivat Zemon kuolleen.


title: Paroni Zemo

text: Tosiasiassa Zemo lavasti kuolemansa pakenemalla salaisesta putkesta padan alla ja piiloutui uuteen piilopaikkaansa Meksikossa. Zemon kasvot kuitenkin arpeutuivat pahasti nesteen takia ja hän alkoi käyttää samanlaista huppua kuin isänsä. Zemo liittoutui Arnim Zolan luoman mutantin Primuksen kanssa ja he yrittivät tuhota kapteeni Amerikan, mutta epäonnistuivat.


title: Paroni Zemo

text: Tämän jälkeen Zemo kokosi Pahuuden Mestareina tunnetun superrikollisryhmän tarkoituksenaan tuhota Kostajat. Tässä nämä kuitenkin epäonnistuivat ja joutuivat vankilaan. Zemo on yhä uudelleen yrittänyt tuhota kapteeni Amerikan ja Kostajat kuitenkaan onnistumatta.


title: Paroni Zemo

text: Kun Kostajat ja Ihmeneloset näennäisesti kuolivat taistelussa Onslaughtia vastaan monet superrikolliset iloitsivat. Yksi kuitenkin huomasi paremman tavan maailman valloittamiseen. Paroni Zemo aikoi luoda sankariryhmän rikollisista jotta kansalaiset mieltyivisät heihin. Sitten paroni Zemo valtaisi maailman. Hän otti ryhmään Fiksaajan,Kuoriaisen,Kirkuvan Mimin ja Goljatin.


title: Paroni Zemo

text: Sitten he aiheuttivat mellakan LAUTAlla voidakseen vapauttaa Kuukiven. Hän oli ehkä kaikkein epätodennäköisin valinta ajatellen faktaa että hän oli pettänyt Zemon hänen Pahuuden mestareiden jäsenenä. Zemo kuitenkin ajatteli että tiimi tarvitsisi pätevän psykologin ohjaamaan heitä lain oikealla puolella. Pian Zemo vapautti heidät maailmaan Ukonnuolina. Ryhmään kuului Kansalainen V(paroni Zemo),Tekno(Fiksaaja),Atlas(Goljatti),Mach-1(Kuoriainen),Laululintu(Kirkuva Mimi) ja Meteoriitti(Kuukivi).


title: Paroni Zemo

text: Ukonnuolet taistelivat lukuisia superroistoja vastaan joihin kuului Romutusryhmä, Rottalauma, Hullu Haihattelija ja hänen Hämmästyttävä Androidinsa, Kangin kasvava mies ja uudelleen järjestetty Pahuuden mestarit. Zemo raivostui entisen tiiminsä nimen käytöstä, mutta ei voinut tehdä mitään Kansalaisena V:nä.


title: Paroni Zemo

text: Pian Kuukivi ryhtyi pettämään Zemoa ja kokosi kaikki jäsenet kokoontumiseen.Kuukivi oli alkanut pitää sankarina olosta ja niin olivat myös Atlas, Laululintu ja Mach-1.Kun Kostajat ja Ihmeneloset palasivat kuolleista joka oli ollut pelkkä illuusio Zemo kertoi Ukonnuolien oikeat henkilöllisyydet YPKVV:lle jotta Ukonnuolten olisi pakko turvautua Zemoon.


title: Paroni Zemo

text: Ukonnuolet hyökkäsivät Kostajien kimppuun mutta Meteoriitti ja muut sanoivat Zemolle että he pitävät sankarina olosta.Ukonnuolten jäsenet lähtivät pakoon mutta Tekno pysyi uskollisena Zemolle.Loput jäsenet yrittivät saada hyväksyntää YPKVV:ltä mutta he eivät saaneet. Ukonnuolet piiloutuivat ja nyt sekä paroni Zemo että YPKVV jahtaavat heitä. Kuitenkin Haukansilmä johtaa nyt tiimiä koska hän tietää millaista on olla entinen hyväksyntää hakeva rikollinen.


title: Nintendo Space World

text: Space World oli Nintendon järjestämä videopelitapahtuma, joka yleensä pidettiin Nintendon laitepaljastuksia varten. Space Worldia ei järjestetty vuosittain, kuten useita muita suuria pelitapahtumia. Space World järjestettiin aina Japanissa, joko Tokiossa tai Kiotossa, jossa Nintendolla on päämaja.


title: Nintendo Space World

text: Viimeisimmässä, vuoden 2000 Space World -tapahtumassa paljastettiin Nintendo GameCube ja Game Boy Advance. Useita faneja innostutti uusia pelejä yhdistävällä trailerilla ollut kohtaus, jossa nähtiin Link ja Ganon taistelemassa – yhteenotto oli toteutettu realistisilla grafiikoilla. Taistelukohtaus oli kuitenkin vain tehoja esittelevä demo, ja seuraavassa "Zelda"-pelissä, "issä" oli cel-shading-tekniikalla toteutetut, sarjakuvamaiset grafiikat.


title: Nintendo Space World

text: Vuonna 2006 Space Worldia huhuttiin järjestettävän Wii-paljastuksille, varsinkin, kun Nintendo ei aikonut ottaa osaa 2006 Tokyo Game Show -tapahtumaan. Nintendolla ei kuitenkaan ollut suunnitelmia pitää Space Worldia vuonna 2006..


title: Verkkofootbag

text: Verkkofootbag on urheilulaji, jossa pelaajat yrittävät ainoastaan jalkojaan käyttäen saattaa pelivälineen, hieman golfpalloa suuremman footbagin, verkon yli vastustajan kenttäpuoliskolle. Verkkofootbagia pelataan joko kaksin- tai nelinpelinä sulkapallokentän kaltaisella areenalla. Nelinpelissä parilla on käytössään kolme kosketusta, joilla toimittaa pallo verkon yli. Nostoista, passeista ja iskuista syntyvät pallorallit tuovat mieleen rantalentopallon, mutta verkkofootbagissa kosketus palloon on sallittu vain polven alapuolisella osalla. Vain omasta syötöstään voi saada pisteen, erävoittoon tarvitaan 15 pistettä ja ottelun voittoon kaksi voitettua erää.


title: Vähittäiskauppa

text: Vähittäiskauppa on tuotteiden myymistä niiden loppukäyttäjänä toimiville kuluttajille eli yksityishenkilöille. Vähittäiskauppias ostaa tuotteita jälleenmyyntiä varten joko suoraan valmistajilta tai tukkukaupan kautta.


title: Vähittäiskauppa

text: Vähittäiskauppaa voidaan käydä fyysisestä toimitilasta (pienestä kioskista tai torikojusta isoon tavarataloon tai suurmyymäläketjuun), verkkokaupasta, postimyyntinä esimerkiksi painetun tuoteluettelon avulla, puhelinmyyntinä, kotimyyntinä (ns. ”ovelta ovelle -kauppias”) tai verkostomarkkinointina (esim. Tupperwaren tavoin kotikutsujen avulla). Vähittäiskaupan myyntikanavia voivat olla myös myyntiautomaatti, myymäläauto tai -vene sekä käytetyn tavaran ostopaikat kuten kirpputorit, huutokauppakamarit ja antikvariaatit. Sen sijaan yksityishenkilöiden välistä uuden tai käytetyn tavaran vertaiskauppaa esimerkiksi pikkuilmoitusten tai verkossa toimivien sivustojen kuten eBay, Huuto.net ja Tori.fi kautta ei perinteisesti ole laskettu vähittäiskaupaksi, mutta raja on häilyvä koska vertaiskauppasivustoilla moni yksityishenkilö myy jälleenmyyntitarkoituksessa hankkimiaan tavaraeriä vähittäiskauppiaan tavoin.


title: Vähittäiskauppa

text: Vähittäiskaupaksi ei myöskään lueta yrityksille myytäviä tuotteita muuten kuin siltä osin, kun niitä myydään pienissä erissä vähittäismyymälästä: Tilastokeskuksen mukaan ”vähittäiskauppaan kuuluu myös ammattikäyttöön tarkoitettujen tietokoneiden, paperikauppatavaroiden, maalien ja puutavaran myynti, jos myynti tapahtuu vähittäiskaupan myymälöissä”. Tuotteista, joita yritys ostaa valmistaakseen niistä tai niiden avulla omia myyntituotteita käytetään nimitystä "tuotantohyödyke" ja niiden kaupasta käytetään muun muassa nimiä yritysmarkkinointi, B2B () tai ammattiasiakaskauppa


title: Vähittäiskauppa

text: Vähittäiskaupan trendejä ovat verkkokaupan kasvu, älypuhelinten ja mobiilisovellusten käyttö myymälässä sekä myymälöiden itsepalvelukassat ja pitkälle viety myymälöiden automaatio. Uusia automoituja myymäläkonsepteja ovat muiden muassa Amazon Go, Alibaban Hema ja Bingo Box. Joissain tapauksissa myymälä korvautuu suurikokoisella automaatilla tai noutopisteellä josta voi noutaa pakatun elintarvikekassin. Tällaiset suurikokoiset automaatit ja noutopisteet ovat auki vuorokauden ympäri.


title: Vähittäiskauppa

text: Vuonna 2017 vähittäiskaupan ala koki Yhdysvalloissa myymälöiden sulkemisia ja työntekijöiden vähentämisiä. Työttömiksi jääneillä vähittäiskaupan työntekijöillä ei ole taitoja jotka olisi siirrettävissä muille aloille ja verkkokaupan varastot sijaitsevat sen verran kaukana että työmatka ei ole kuljettavissa. Vuonna 2017 suomalainen Kaupan liitto arvioi että vähittäiskauppa ei tule enää koskaan työllistämään yhtä paljon ihmisiä.


title: Vähittäiskauppa

text: Suomessa elinkeinonharjoittajan ja kuluttajan välistä vähittäiskauppaa sääntelee kuluttajansuojalaki, ja EU-maiden välillä tapahtuvalla vähittäiskaupalla on omia kuluttajansuojasäännöksiään. Vähittäiskauppaa voivat osaltaan säännellä myös kaavoitusmääräykset, ympäristönsuojelusäännökset, kilpailulainsäädäntö, työlainsäädäntö, aukiolosäännökset sekä hygieniamääräykset. Eri tuoteryhmiä voivat koskea omat erityissäännöksensä, kuten Suomen alkoholi- ja tupakkalait. Jotkut vähittäiskaupan alat ovat luvanvaraisia ja vaativat ainakin osalta henkilöstöä tietyn pätevyyden, kuten apteekki- tai optikkotoiminta.


title: Vähittäiskauppa

text: Verkkokaupan kasvusta huolimatta vähittäiskaupan tärkeimmän myyntikanavan muodostavat yhä fyysiset ostopaikat eli myymälät. Vähittäismyymälöitä voidaan jakaa eri tyyppeihin


title: Vähittäiskauppa

text: Yksittäinen vähittäismyymälä voi olla yhden kauppiaan tai pienyrityksen omistama ja johtama, ketjumaisesti toimiva (parista myymälästä maailmanlaajuiseen ketjuun), franchising-periaatteella toimiva, leasing-periaatteella toimiva (esim. tavaratalojen shop-in-shopit) tai osuuskuntamuotoisesti toimiva (esim. S-ryhmä).


title: Vähittäiskauppa

text: Vähittäismyymälöiden erilaiset liiketoimintastrategiat ja markkinoinnin kilpailukeinot voivat perustua esimerkiksi